मिले मियां के माँड़ ना बिरयानी के फरमाईश! – Anjoria\nमिले मियां के माँड़ ना बिरयानी के फरमाईश!\n– ओम प्रकाश सिंह\nअब एहिजा एह कहाउत के संबंध मियाँ लोग से नइखे. मियाँ के मतलब पतिदेव से, आदमी से बा. मियाँ आ बेगम के इस्तेमाल हमेशा से मरद मेहरारू खातिर होखत आइल बा आ एकरा के सेकूलर कमुनल के नजर से देखला के कवनो जरूरत नइखे. अतना सफाई एहसे देबे के पड़ल कि जमाना बदल गइल बा. कहाउत आ मुहावरो में कुछ लिखत घरी सावधान रहे के पड़ेला. पता ना कब कवन बात केकरा बाउर लाग जाव! अतना सफाई दिहला का बाद लवटत बानी मुद्दा पर.\nमान लीं कि कवनो विद्यार्थी बिना तइयारी इम्तिहान देबे चल जाव त ओकर का हाल होखीं कापी पर चिचिर पड़ला आ अन्दाजे कुछ लिखला छोड़ कुछ कर ना पइहें.\nस्कूल में पढ़ावल ना जाव, ना त प्राइमरी में, ना मिडिल में, ना मैट्रिक वाला बोर्ड में. पक्का से नइखे मालूम कि इंटर आ ग्रेजुएशन में पढ़ावल जाला कि ना. बाकिर स्नातकोत्तर में भोजपुरी जरूर पढ़ावल जाले आ लोग सीधे भोजपुरी में एमए कर के निकलेला. लिख बोल जतना लेसु बाकिर भोजपुरी पढ़े में पसीना छूटल तय बा. भोजपुरी पढ़ल वइसहुँ मुश्किल होला आ हिन्दी के पढ़ाई कइला का बाद त करीब करीब असंभव हो जाला. हिन्दी वाला उच्चारण भोजपुरी में ना चले आ ओह लोग के एह बारीकि के जानकारी त होला, अनुभव ना. अगर भोजपुरी पढ़ल सहज रहीत त आजु भोजपुरी पत्र पत्रिकन के अइसन हाल ना भइल रहीत. कवनो ना कवनो इलाका में भोजपुरी के अखबार जरूरे निकलत रहीत. पढ़े के शौक आ भोजपुरी से लगाव रहीत त टटका खबर पर रोज आवे के रुटीन बनल रहीत इंटरनेटिया भोजपुरियन के. बाकिर चूंकि पढ़े के आदत नइखे एहसे भोजपुरी पढ़ल ना आवे आ लोग भोजपुरी के वेबसाइटन पर जाव ना जबले कुछ गरमागरम मिले देखे के गुंजाइश मत होखे!\nआदमी के सुभाव होला कि तोपल ढाँकल में झाँके के मन कर जाला. जवन बात खुलेआम ना कर सकीं, देख ना सकीं, सुन ना सकीं ओकरा के अपना बंद कमरा में अपना कंप्यूटर लैपटाॅप पर बेफिकिर देख सकीलें. गूगलो के चिन्ता ना रहे. जबकि गूगल कवनो चुप्पा गार्जियन का तरह रउरा हर हरकत पर नजर रखले रहेला, रिकार्ड करत रहेला. ओकरा मालूम होला रउरा का देखल चाहब, का देखल पसन्द करीलें आ जब रउरा भोजपुरी गूगल करीलें त ऊ परोस देला रउरा सोझा गरमागरम, हाॅट, सेक्सी गीत परोसे वाला वेबसाइटन आ लिंकन के. भोजपुरी साहित्य में राउर रुचि नइखे अतना गूगलो के मालूम बा, एहसे उहो कष्ट ना करे रउरा के बतावे के कि भोजपुरी में बहुत कुछ बढ़ियो बा.\nदोसरे राह पेड़ा चलत ट्रक, ट्रैक्टर, टैक्सी के ड्राइवर आपन पसन्द के गीत कानफाड़ू आवाज में सुनत रहेलें. रउरा अउरी कुछ त सुनीं ना भोजपुरी में बाकिर ई सब चाहे अनचाहे सुनात रहेला आ रउरो मान बइठिलें कि भोजपुरी में सब फूहड़े होत बा. अरे भाई फूहड़ आदमी सुने देखे पढ़े चली त ऊ फूहड़े नू पसंद करी. ओकरा फूहड़पन के रउरा बहुते चिन्ता हो जाला बाकिर ई ना सोचीं कि भोजपुरी मे जवन सलीकेदार, श्लील, सभ्य बा ओकरा के कइसे सोझा ले आईं समाज का सोझा. अइसन नइखे कि रउरा घरे यज्ञ प्रयोजन ना होला आ ओह मौका पर गीत गवनई ना होखे. त फेरू ओह समय रउरा काहे ना कोशिश करीं कि भोजपुरी के सलीकेदार गीत गवनई बाजे रउरा दुअरा?\nकउवा कान ले गइल सुन के आपन कान ना देखे आ कउवा का पाछा धावे वाला मूरख का तरह हमनी के अगुओ लोग बिना कवनो तइयारी कूद पड़ल भोजपुरी के 8वीं अनुसूची में शामिल करावे के मांग ले के. बहुते लोग के सपना मन में रहल कि एक बेर मान्यता मिल जाव त भोजपुरी अकदमी, भोजपुरी साहित्य सम्मेलन, भोजपुरी शिक्षकन वगैरह में कुछ ना कुछ जोगाड़ लागिए जाई.\nसभे भुलाइल रहल कि हिन्दी के पहरुआ भोजपुरी के मामिला में अतना पेंच फँसा चुकल बाड़े कि ओकरे के सझुरावे में बरीसन बीत जाई. भोजपुरी के एह हिन्दी प्रेमी दुश्मनन में गैर भोजपुरिए रहलन से बात ना. बहुते नमकहराम भोजपुरिओ रहलन एहमें आजुओ बाड़न. एह नमकहराम भोजपुरियन में उहो लोग शामिल बा जे हमेशा कवनो ना कवनो बहाने भोजपुरी के नीच देखावे बतावे में लागल रहेला.\nभोजपुरी के हिन्दी के उपभाषा बना के राख दिहल गइल बा राजभाषा विभाग में जवन देश के भाषा का बारे में सोचेला आ काम करेला. त जब भोजपुरी भासे ना ह त ओकरा के 8वीं अनुसूची में केहु शामिल कइसे करा ली. जनगणना में भोजपुरी के जिक्रे ना होखे दीहल जाई त अनुसूची में शामिल करे के एगो बड़हन शर्ते पूरा ना कर पाई भोजपुरी. ना नौ मन तेल होखी ना राधा के नाचे के पड़ी.\nआखिरी जनगणना 2001 के रहुवे जवना में भोजपुरी बोले वालन के गिनल गइल रहुवे. ओह जनगणना में बोलेवालन का लिहाज से देश के आठवीं भाषा रहुवे भोजपुरी!3करोड़ से लोग अपना के भोजपुरी भाषी गिनवले रहुवे जबकि हिन्दी वालन के भरपूर कोशिश रहुवे कि भोजपुरी के पहिलका भाषा में ना लिख के दुसरका भाषा में लिखल जाव. धियान दीं कि जनगणना का काम में शिक्षक लोग के भरपूर इस्तेमाल होखेला आ एहलोग में हिन्दी प्रेमियन के संख्या स्वाभाविक रूप से बेसी होला.\nअब जब भोजपुरी के भाषा ना माने सरकार, एकर सगरी साहित्य के हिन्दी के उपभाषा के साहित्य में गिन लेले आ एकरा के महज बोली बतावत एकरा के संविधान के 8वीं अनुसूची में शामिल करे जोग ना मनलसि त कवन अचरज. पहिले भोजपुरी के भाषा त मनवा लीं सभे! पहिले एकरा के अन अनुसूचित भाषा में गिनावल बहुते जरूरी बा. भोजपुरीवालन के एह बात का खिलाफ आन्दोलन कइला के जरूरत बा कि भोजपुरी के हिन्दी के उपभाषा मत बतावल जाय. भोजपुरी के उत्पत्ति हिन्दी से पहिले के ह. आ एकर संबंध हिन्दी से ना होके संस्कृत से बा. हिन्दी के ना त व्याकरण चलेला भोजपुरी में ना ओकर बहुते कुछ. भोजपुरी के आपन व्याकरण बा, आपन तरीका बा. तब एकरा के हिन्दी के उपभाषा का सोच के बनावल बतावल गइल? के रहुवे एह षडयंत्र के पीछे?\nबतावल जात बा कि कवनो भाषा के 8वीं अनुसूची के मान्यता मिले से पहिले ओकरा में ई गुण होखल जरूरी बा :\n1) पिछला तीन गो जनगणना में ओह भाषा के कम से कम पाँच लाख बोलत होखे.\nभोजपुरी बोलेवालन के गिनिती पिछला जनगणना में सामने नइखे आइल. पता ना गिनाइलो रहुवे कि ना. बाकिर ओकरा से पहिले के हर जनगणना में भोजपुरी बोलेवालन के गिनिती करोड़न में रहत आइल बा.\n2) कम से कम स्कूली शिक्षा के माध्यम का रूप में एकर इस्तेमाल होखत होखे.\nभोजपुरी के कर्णधार एह पर कबो धियाने ना दिहलें आ हिन्दी वाले एकरा के होखे ना दिहलें.\n3) लिखे वाली भाषा के रूप में पचास साल से एकर मौजूदगी के प्रमाण होखे.\nएह शर्त के भोजपुरी पूरा करत बिया.\n4) साहित्य अकादमी ओकरा साहित्य के प्रचार-प्रसार करत होखे.\nसाहित्य अकादमी में हिन्दीवालन के वर्चस्व बा एहसे भोजपुरी के कबो प्रचार प्रसार ना कइलें बाकिर कुछ गलती भा अनदेखल हाल में कुछ भोजपुरी साहित्यकारन के प्रचार प्रसार जरूरे भइल बा बाकिर ओकरा के देखावल बतावल भोजपुरी के कर्णधारन का नजर में कबो जरूरी ना लागल.\n5) जनगणना का हिसाब से ई अगलो बगल का इलाका में दोसरकी भाषा का रूप में इस्तेमाल होखत होखे.\nजब भोजपुरी के भाषे ना माने राजभाषा विभाग त एह शर्त के पूरा कइसे कइल जाव?\n6) नयका बनल राज्यन में ओह भाषा के राजभाषा के दर्जा मिलल होखे.\nभोजपुरी के कवनो राज्य अपना राजभाषा का रूप में ना माने आ भोजपुरियन के कवनो राज्य बने नइखे दीहल जात, पूर्वांचल बन जाव त शायद एह दिसाईं कुछ कइल जा सको.\n7) देश के बंटवारा का पहिले कवनो राज्य में बोलल जात होखो आ बादो में कवनो ना कवनो राज्य में बोलल जात होखो.\nभोजपुरी देश के कम से कम पाँच गो राज्य के कुछ भा भरपूर हिस्सा में बोलल जाले. जइसे कि बिहार, उत्तरप्रदेश, झारखण्ड, छतीसगढ़, आ मध्यप्रदेश. एकरा अलावे दुनिया के अनेके देश में भोजपुरी बोले वालन के गिनिती गिने जोग बा.\nअब एह हालात में भोजपुरी के मान्यता देबे के शर्त पूरा होखत बा बाकिर हिन्दी वालन के षडयंत्र एकरा राह में बड़हन बाधा बन के खड़ा बा.\nआखिर में हम फेरू दोहराएब कि मिले मियां के मांड़ ना, बिरयानी के फरमाईश!\nपहिले भोजपुरी के भाषा मनवाईं.\nफेरू भोजपुरी इलाका के प्राईमरी स्कूलन में ओहिजा के राज्य सरकारन से एकरा के शिक्षा देबे के माध्यम बनवाईं.\nतब गँवे गँवे मिडिल स्कूल आ हाई स्कूल में एकर शिक्षा करवाईं.\nबोर्ड के इम्तिहान होखे तब जा के 8वीं अनुसूची के बात करीं.\nहिन्दी के पुरोधा भोजपुरी का राह में अतना काँटकुश बिछा गइल बाड़ें कि ओहसे पार पावल आसान नइखे. बाकिर का भोजपुरी के मठाधीशन का लगे अतना समय बा कि अगिला पीढ़ी खातिर काम करो. एहिजा त तुरते फुरत माल काटे के मनसा बा.\nअगर हमार बात केहु के बाउर लागल होखो त बात सही निशाना पर गइल बा. काहे कि हमार मनसा भोजपुरी के मठाधीशन के खरकोंचही के बा. भोजपुरी के संस्था चलावे वाला लोग आपन काम काज भोजपुरी में करसु, भोजपुरी के पत्र पत्रिका किताब अखबार छपवावे के जोगाड़ बनावसु तब जा के 8वीं अनुसूची के बात करो!\nप्रकाशक – संपादक,\nPrevious Post: पटना में “लकीर” लोकार्पित\nNext Post: ईद का मौका पर बजरंगी भाईजान से जिगरवाला के मुकाबला


Posted on जून 30, 2012 by Anjoria\nजनता से एह हाथे ना त ओह हाथे वाल अन्दाज में टैक्स बिटोरे का कोशिश में सरकार ३८ गो अपवाद छोड़ सगरी तरह के “सेवा” पर सर्विस टैक्स लगा दिहले बिया जवना के वसूली पहली जुलाई से शुरू हो जाई. अपवादन में डॉक्टर, वकील, स्कूल, कालेज, जुआघर, लॉटरी, भाड़ा वाली टैक्सी, ट्रक बस वगैरह शामिल बाड़ी सँ जवना पर अबहीं सर्विस टैक्स ना देबे के पड़ी. बाकिर बकरा के माई कहिया ले खरजिउतिया मनइहें. देर सबेर सगरी सेवन पर कर लागही के बा. अबसे डोमेन नेम आ वेबहास्टिंगो एह टैक्स का दायरा में ले लिहल गइल बा.\nदेश-दुनिया, व्यापार में प्रकाशित किया गया | Tagged सर्विस टैक्स\t| Leaveareply\nPosted on जून 29, 2012 by Anjoria\nबियफे आ शुक के बीच रात से पेट्रोल के दाम में करीब दू रुपिया प्रति लीटर के कटौती कर दिहल गइल. एह महीना में ई दुसरकी कटौती भइल बा. एह कटौती के आलोचना करत ममता बनर्जी कहले बाड़ी कि राष्ट्रपति चुनाव का चलते ई कटौती कइल गइल बा आ चुनाव का बाद फेरू दाम बढ़ा दिहल जाई. ओने भाजपा कहले बिया कि खुचखुच कटौती से काम ना चली. एके बार साढ़े सात रुपिया के कटौती कइल जाव.\nदेश-दुनिया, व्यापार में प्रकाशित किया गया | Tagged पेट्रोल के दाम\t| Leaveareply\nव्यापार में प्रकाशित किया गया | Tagged बिकवाली\t| Leaveareply\nपांच दिन बाद शेयर बाजार के उछले के मौका मिलल\nमंगल का दिने मुंबई शेयर बाजार पिछला पाँच सत्र के गिरावट के दौर से उबरत ११२ अंक के छलांग लगवलसि. वइसे एकरा के तकनीकि सुधारो कहल जा सकेला जवन अगिला गिरावट के संकेतो हो सकेला.\nमंगल का दिने रुपिया में सतरह पइसा के मजबूती देखे के मिलल जबकि सोना आ चाँदी के दाम में गिरावट दर्ज भइल.\nव्यापार में प्रकाशित किया गया | Tagged शेयर बाजार\t| Leaveareply\nशेयर के बिकवाली आ रुपिया के दाम में गिरावट चालू रहल\nसोमार का दिने लगातार पंचवो दिने शेयर बाजार में बिकवाली के दबाव बनल रहल. रुपियो का दाम में गिरावट के दौर बनल रहला से एक एक डॉलर के दाम 53.96 रुपिया हो गइल. रुपिया के गिरावट से परेशान सरकार के आर्थिक सलाहकार सी रंगराजन कहलन कि एह गिरावट के रोके खातिर विदेशी मुद्रा के आरक्षित भंडार के इस्तेमाल करे क चाहीं.\nएशिया आ युरोपो का शेयर बाजार में सोमार का दिने बिकवाली के दबाव देखे के मिलल.\nटटका खबर, अतवार, 29 अप्रेल 2012\nउत्तर प्रदेश में अबले पाँच लाख टन गेंहू खरीदल जा चुकल बा आ अउरी खरीद चालू बा. एगो निजी कंपनी के पचास हजार टन गेंहू खरीदे के अनुमति दिहल गइल बा, आ कुछ अउरी कंपनियन से बात चीत चलत बा.\nलखनऊ से झाँसी, दिल्ली, गोरखपुर आ बनारस खातिर प्लेटिनम लाइन वातानुकूलित बस चलावल शुरू हो गइल बा. अगिला महीना से जिला मुख्यालयन का बीच गोल्ड लाइन एक्सप्रेस बस सेवा शूरू कर दिहल जाई.\nमायावती सरकार का समय कांशीराम का नाम पर चले वाला एगो पुरस्कार योजना के नाम बदल के अब्दुल हमीद का नाम पर कर दिहल गइल बा.\nराज्य में कालाजार के तेईस हजार रोगी के चिन्हासी भइल बा.\nनगर निकाय चुनाव में नाम वापसी के तारीख बढ़ के दू मई हो गइल काहें कि तीस अप्रेल के छु्ट्टी घोषित कर दिहल गइल बा आ पहली मई के पहिलही से छूट्टी रहुवे. चुनाव सतरह मई के करावल जाई.\nनवादा रजौली के फुलवरिया ताल में नाव में सवार लोग के फोटो खिंचवावे का फेर में नाव पलटि मार दिहलसि आ ओह पर सवार सात गो औरत समेत एगारह जने डूब मरले. दू गो मरद आ एगो औरत पँवड़ के निकल अइलें.\nभागलपुर परबत्ता में सड़क दुर्घटना में पाँच जने के मौत हो गइल आ आठ जने घवाहिल हो गइलन.\nमध्यप्रदेश के पुर्व मंत्री अजीज कुरेशी के उत्तराखंड के, एसपीजी प्रमिख रहल बी वी वांचू के गोवा के, ई एस एल नरसिम्हन के आंध्रप्रदेश के, आ के शंकरनारायण के महाराष्ट्र के दुबारा राज्यपाल बनावल गइल बा.\nएगो फर्जी कंपनी से एक लाख रुपिया घूस लेबे का आरोप में पकड़ाइल बंगारू लक्ष्मण के चार साल खातिर जेल के सजा दिहल गइल बा आ एक लाख रुपिया के जुर्माना लगावल गइल बा.\nछत्तीसगढ़ में सुकमा जिलाधिकारी एलेक्स पॉल मेनन के छोड़वावे के कोशिश जारी बा.\nकुडनकुलम परमाणु ऊर्जा संयंत्र के पहिला रिएक्टर के चालू करे के कोशिश होखत बा आ ओकर प्रक्रिया चालू हो गइल बा.\nसोनिया गाँधी कर्नाटक दौरा पर गइल बाड़ी आ ओहिजा कहली कि केन्द्र सरकार त कड़ा लोकपाल विधेयक पास करल चाहत बिया बाकिर भाजपा ओकरा के पास होखे नइखे देत.\nराष्ट्रपति प्रतिभा देवीसिंह पाटील आजु से सेशेल्स आ दक्खिन अफ्रीका के नौ दिन के सफर पर निकले वाला बाड़ी.\nचीन के एगो असंतुष्ट नेता चेन ग्वांग चेंग अपना नजर के कमजोरी का बावजूद जेल के फरदेवाली फान के बाहर भाग निकलले आ अब अमेरिका के संरक्षण में पेइचिंगे में बाड़न.\nप्रधानमंत्री मनमोहन सिंह कहलन कि पेट्रोल डीजल वगैरह के दाम बढ़ावल जरूरी हो गइल बा.\nभारतीय रिजर्व बैंक कहले बा कि बैंक अपना खाताधारक के अपना एक शाखा से दोसरा शाखा में बिना आपन खाता संख्या बदलले जाए देव.\nक्षेत्रीय ग्रामीण बैंकन के निर्देश दिहल गइल बा कि प्राथमिकता क्षेत्र खातिर आवास ऋण के सीमा पांच लाख रूपिया से बढ़ा के दस लाख रूपिया कर दिहल जाव.\nकाल्हु शनिचर का दिने शेयर बाजार के विशेष सत्र में ५३ अंक के बढ़त दर्ज भइल, निफ्टी में १८ अंक के बढ़ोतरी भइल.\nआईपीएल बीसबीसा में काल्हु शनिचर के खेलल मैच में किंग्स इलेवन पंजाब पिछला साल के चैम्पियन रहल चेन्नई सुपर किंग्स के सात रन से हरा दिहलसि. दोसरका मैच में कोलकाता नाइट राइडर्स रायल चैलेंजर्स बै्गलुरु के सैंतालीस रन से हरा दिहलसि.\nइंडिया ओपन सुपर सीरीज बैडमिंटन प्रतियोगिता में पी. कश्यप सिंगल्स सेमीफाइनल में हार के बाहर हो गइलन.\nशुक का दिने दुबई में भारत के समृद्ध सांस्कृतिक विरासत देखावे वाला एगो संगीत कार्यक्रम में लोकनृत्य आ संगीत के प्रदर्शन कइल गइल. बॉलीवुड के धुन पर बनल कव्वाली खास आकर्षण रहल.\nटटका खबर, सोमार, 23 अप्रेल 2012\nPosted on अप्रैल 23, 2012 by Anjoria\nयूपी के प्राथमिक शिक्षा मंत्री रामगोविन्द चौधरी कहलन कि गरीब विद्यार्थियन के प्रवेश ना देबे वाला स्कूलन के मान्यता रद्द कर दिहल जाई.\nआजु उत्तर प्रदेश में बीएड के संयुक्त प्रवेश परीक्षा होखे वाला बा. परीक्षा केन्द्र का पाँच सौ मीटर का दायरा में कवनो फोटो कापी, पीसीओ भा फैक्स के दूकान ना खुली.\nबिहार बोर्ड से मैट्रिक भा इंटर के परीक्षा देबे वाला परीक्षार्थी अगर चहीहें त अपना उत्तरपुस्तिका के फोटो कॉपी माँग सकेले आ नंबर मिले में भइल कवनो गड़बड़ी पर आपन शिकायत दर्ज करा सकेलें. एह नियम के फायदा एह साल के परीक्षार्थी ले सकेलें.\nछपरा इंजीनियरिंग कॉलेज में एह साल से पढ़ाई शुरु हो जाई. कॉलेज सगरी मानक पूरा कर लिहले बावे.\nशिवपाल सिंह यादव कहलन कि मायावती सरकार का दौरान भइल घपला घोटाला के जाँच करावल जाई.\nमुख्यमंत्री के जनता दरबार अब हर महीना पहिला आ तीसरा बुध का दिन होखल करी. एह दरबार में भोर में आठ बजे से दस बजे ले दू घंटा जनता आपन फरियाद मुख्यमंत्री के सुना सकी.\nबलिया के देवस्थली विद्यालय परिसर में प्रधानमंत्री रहल चन्द्रशेखर के मुर्ति के अनावरण सेना प्रमुख वीके सिंह कइलन. प्रतिमा अष्टधातु के ह. एह दौरान समाजवादी पार्टी के सांसद नीरज शेखर, बसपा के विधानपार्षद रविशंकर सिंह पप्पू आ चन्द्रशेखर के भाई कृपाशंकर सिंह मौजूद रहले.\nआजम खान आरोप लगवले कि टीम अन्ना आरएसएस का हाथे खेलत बिया.\nसोलह मई के होखे वाला निकाय चुनाव के सरगर्मी जोर पर बा. अबहीले करीब साढ़े तीन हजार लोग आपन परचा दाखिल कर चुकल बा.\nपूर्वी चंपारण के पिपरा इलाका के महुआवा गाँव में बिजली के तार गिरला से बीस गो घर जर गइल आ कई लाख के संपति बरबाद हो गइल.\nसासाराम के खंडा में एगो ईट भट्ठा मालिक आ मजदूरन के नशा खिआ के बेहोश कर के कुछ बदमाश ट्रैक्टर ले के भाग गइले.\nछत्तीसगढ़ पुलिस के कहना बा कि जानकारी मिलल बा कि अपहृत सुकमा जिला कलेक्टर एलेक्स पॉल मेनन सुरक्षित बाड़न. उनुका के रिहा करे से पहिले नक्सली अपना आठ गो साथियन के रिहाई मंगले बाड़न स.\nओडिशा के अपहृत विधायक के रिहाई के मामिला में कवनो नया प्रगति नइखे भइल.\nराकांपा नेता शरद पवार कहलन कि अगिला विधानसभा आ लोकसभा चुनाव में उनुका पार्टी के कांग्रेस से गठबन्हन जारी रही.\nगुजरात के मुख्यमंत्री नरेंद्र मोदी के्न्द्र पर आरोप लगवलन कि अन्य पिछड़ा वर्ग के कोटे से अल्पसंख्यकन के चार फीसदी आरक्षण दिहल अन्याय बा.\nपाकिस्तान के खैबर में आतंकवादी दू गो स्कूल आ एगो अस्पताल के बम से उड़ा दिहले. हालांकि कवनो जान जाए के खबर नइखे.\nइजरायल सेना प्रमुख कहलन कि इरान के परमाणु प्रतिष्ठानन पर हमला करे खातिर सेना तइयार बिया आ आदेश मिलते हमला कर दिहल जाई.\nइराक के प्रधानंमत्री दू दिन के दौरा पर इरान चहुँपले जहाँ दुनु देश के माथ नेतृत्व का बीच राजनीतिक आ आर्थिक मुद्दन पर बातचीत होखी.\nबांगला देश में विपक्षी बीएनपी के गोहार पर अतवार का दिने हड़ताल रहल.\nफ्रांस में काल्हु अतवार का दिने राष्ट्रपति चुनाव के पहिला दौर के मतदान करावल गइल. एह में अंदाजा लगावल जात बा कि मौजूदा राष्ट्रपति सरकोजी पीछे चलत बाड़न\nअमेरिका में प्रणव मुखर्जी दावा कइलन कि भारत में एगो मजगर प्रभावी आ सभका मंजूर प्रधानमंत्री बाड़न आ नेतृत्व कतहीं से कमजोर नइखे.\nबीस गो आर्थिक रूप से मजबूत देशन के समूह जी ट्वेंटी अंतर्राष्ट्रीय मुद्रा कोष खातिर चार सौ तीस बिलियन डॉलर देबे के फैसला कइलसि.\nमार्च में पूरा भइल साल के आखिरी तिमाही में रिलायंस इंडस्ट्रीज के मुनाफा में इकइस फीसदी के कमी आइल बा.\nसौम्यजीत घोष आ अंकिता दास लंदन ओलम्पिक के टेबल टेनिस प्रतियोगिता खातिर क्वालिफाई कर गइले.\nआईपीएल बीसबीसा में किंग्स इलेवन पंजाब मुंबई इंडियंस के छह विकेट से हरा दिहलसि.\nसोनी टीवी पर राष्ट्रीय पुरस्कार जीत चुकल फिल्म दि डर्टी पिक्चर के प्रसारण आखिरी समय में रोक दिहल गइल. मंत्रालय निर्देश दिहलसि कि अगर देखावहीं के बा त देर रात में देखावल जाव. पहिले एकरा के दिन में बारह बजे से आ फेर दोसरा हाली रात में आठ बजे से देखावे के एलान भइल रहुवे.


प्रधानमंत्री मंत्रियन के विभाग बदलले – Anjoria\nप्रधानमंत्री मंत्रियन के विभाग बदलले\nजनवरी 21, 2011 फेरबदल, मंत्रिमण्डल\nप्रधान मंत्री अपना मंत्रिमण्डल के विस्तार करत पिछला दिने कहले कि ई मामूली विस्तार रहे आ बजट सत्र का बाद अउरी विस्तार कइल जाई. प्रधान मंत्री जी के ई कहना बहुते गलत नइखे काहे कि एह विस्तार का बारे में चरचा आ कयास बहुते लगावल गइल रहे. आ ऊ कहल जाला नू कि खोदा पहाड़ आ निकली चुहिया. एह विस्तार में फकत ३७ मंत्रियन के काम काज बदलल गइल आ तीन गो नया मंत्री शामिल कइल गइले. आशा रहे कि बड़का पदन में जरुरे फेर बदल होखी, जइसे कि गृह, वित्त, आ विदेश. सबले बेसी चरचा रहल विदेश मंत्री एस एम कृष्णा के. कहल जात रहे कि हटावल ना गइल त पद जरुरे बदली. काहे कि विदेश मंत्री का रुप में उनुकर कामकाज ठीक ना रहल.बाकिर, प्रधान मंत्री जी अइसनका कुछ ना कइलन, उल्टे प्रधानमंत्री उनुका काम के बहुते संतोषजनक बता दिहले. हालांकि अनुमान बा कि प्रधानमंत्री के साउथ ब्लॉक में अपना बगल वाला कमरा में ढेर सोचे समुझे वाला विदेश मंत्री पसन्द नइखे काहे कि ऊ नीतियन का बारे में पूछताछ करे लागेला आ जवाब दिहल ना बने. दरअसल प्रधानमंत्री हिन्दुस्तान के अमेरिका के आसामी बना दिहल चाहत बाड़न आ होशियार विदेश मंत्री एह चाल के कामयाब ना होखे दी.\nअलबत्ता ई खुशी के बात बा कि जवन दू गो मंत्री, एम॰ एस॰ गिल आ जयपाल रेड्डी, के पद से हटा दिहले ओह लोग पर राष्ट्रमण्डल खेल मामिला में अंगुरी उठ चुकल रहे. साँख्यिकी आ कार्यक्रम निष्पादन मंत्री ऊ कइले जवन कवनो किरानीओ कर लिहले रहीत, कागज निकलले आ एगो बड़हन लिस्ट बना दिहले. अब ओकरा के पढ़ी के ? रेड्डी खुशकिस्मत रहले कि ऊ बाच गइले. एगो मंत्री जेकरा के सजा दिहल गइल ऊ रहलन कमलनाथ. उनुका जिम्मे पर्यावरण मंत्रालय रहे. हालांकि अब जवन विभाग उनुका मिलल बा उहो पहिले वाला से कम महत्व वाला नइखे. कमलनाथ अब शहरी विकास मंत्रालय सम्हरीहें. अबकियो बेर जे उनुकर काम खराब निकलल त प्रधानमंत्री अगिला बेर उनुका के बकसिहें ना. दूर संचार विभाग में प्रधानमंत्री के एगो तगड़ा मंत्री के जरुरत रहे एहीसे ई विभाग कपिल सिब्बल के दिहल गइल आ पुरनको विभाग उनुके लगे रहे दिहल गइल. सबले जरुरी रहल शरद पवार के बदलल बाकिर उनुका कुछ ना भइल.\nएह विस्तार से एकही बात सामने आइल बा कि हालात नइखे बदले वाला. सबकुछ वइसहीं चली.


खबर भोजपुरी में (सोमार, 1 दिसंबर 2014) – टटका खबर\n30 नवम्बर, 2014 का दिने इंफाल में मणिपुर संगई महोत्सव-2014 के समापन समारोह के संबोधित करत प्रधानमंत्री नरेन्द्र मोदी.\nपेट्रोल आ डीजल के दाम में अतवार का अधरतिया से फेरू कमी क दिहल जाई. दुनिया के बाजार मेश कच्चा तेल के दाम में लगातार गिरावट का चलते ई कमी आइल बा. पेट्रोल के दाम में हर लीटर पर 91 पइसा आ डीजल का दाम में चौरासी पइसा के कमी कइल गइल बा.\nआसाम के गुवाहाटी में पुलिस महानिदेशकन के सम्मेलन में पीएम मोदी पुलिस के स्मार्ट बनावे पर जोर दिहलन. कहलन कि देश के सुरक्षा ला हथियारो ले बेसी काम करेला सही खुफिया जानकारी. कहलन कि आजादी का बाद से देश भर में शहीद भइल तैंतीस हजार पुलिस कर्मियन के सम्मानित करे के चाहीं आ ओह लोग का बारे में स्मारिका जारी होखे के चाहीं.\nसिद्धार्थ नगर में एगो बहुद्देशीय काम्प्लेक्स के नींव रखला का बाद रेल राज्यमंत्री मनोज सिन्हा बतवलन कि नौगढ़ टीसन के नाम बदल के सिद्धार्थनगर कइल जाई, आ बढ़नी से गोण्डा ले रेल लाइन के गेज बदले के काम अगिला तीन महीना में पूरा करा लिहल जाई.\nजौनपुर जिला के केराकत में बारह करोड़ रुपिया खरच क के एगो महिला डिग्री काॅलेज खोले के यूपी सरकार से मंजूरी मिल गइल बा. केराकत के विधायक गुलाब चन्द सरोज बतवलन कि काॅलेज ला जमीन खोजल जात बा आ जमीन मिलते निर्माण के काम शुरू क दिहल जाई.\nजौनपुर जिला के सिकरारा थाना के सिउरा गाँव में एगो मेहरारू अपना तीन गो बचवन के इनार में फेंक के अपनो कूद गइल. औरतिया के त बचा लिहल गइल बाकिर बचवन के ना बचावल जा सकल. कवना चलते ऊ ई काम कइलसि अबहीं पता नइखे चलल. ओकर मरद मुंबई में काम करेला.\nजौनपुर जिला के हरिहरपुर रेलवे ढाला का नियरा अतवार के देर साँझ एगो वाहन पलट गइला का चलते तीन गो सवारियन के मौत हो गइल आ डेढ़ दर्जन लोग घवाहिल हो गइलें. एहमे दू जने के हालत बहुते खराब बतावल जात बा.\nबागपत में भइल राज्य स्तरीय जूनियर बाल वालीबाॅल के फाइनल में स्पोर्ट्स काॅलेज गोरखपुर के टीम फैजाबाद के हरा के खिताब जीत लिहलसि.\nगोपालगंज जेल के छत से गिर के एगो कैदी घवाहिल हो गइल बा. पता लगावल जात बा कि ऊ छत पर गइल कइसे आ गिरल कइसे.\nबक्सर जिला के बेलाँव गाँव में एगो एलआइसी एजेंट के गोली मार के मुआ दिहल गइल. झगड़ा जमीन के रहुवे.\nआजु अतवार के आयोजित कार्यक्रम में जदयू प्रदेश अध्यक्ष वशिष्ठ नारायण सिंह देश के हिन्दू समाज के अगड़ा पिछड़ा में बाँटे वाला प्रधानमंत्री रहल वीपी सिंह के बरखी का दिने सरधांजलि दिहलन.\nTags: News in Bhojpuri, खबर भोजपुरी में, गोपालगंज, जौनपुर, बक्सर, सिद्धार्थनगर


टटका खबर : सोमार,3अगस्त 2015 – टटका खबर\nटटका खबर : सोमार,3अगस्त 2015\nबहुते व्यस्त रहला का चलते आजु सबेरे टटका खबर ना दीहल जा सकल. रउरो सभे जानते बानी कि टटका खबर आ भोजपुरिका डाटकाम के वेबसाइटन के एक आदमी अकेले चलावेला. दुख के बात बा कि पचीस करोड़ भोजपुरी भाषी होखे के दावा होखला का बावजूद एह तरह के हालात बा कि दिन भर में पाँचो हजार लोग भोजपुरी साइटन पर कुल्ह मिलाईओ के ना आवसु. दोसरे ना त कवनो टिप्पणी करे के बा ना कवनो राय जाहिर करे के बा. हर आदमी आपन अलगे खूंटा गाड़ के झुनझुना बजावे में लागल बा. भोजपुरी से प्रेम रहीत त भोजपुरी में पहिलका वेबसाइट अँजोरिया के साथ देले रहीत लोग. ओकरा बाद से पता ना कतना वेबसाइट अइली सँ आ साल दू साल चल चला के चल दिहली सँ. शिकायत एकरो पर ना होखीत बशर्ते भोजपुरिया पाठक पाठिका कवनो वेबसाइट के मजगर बनावे में साथ दिहले रहीत. दुष्यंत कुमार के गजल के एगो शेर सुनाईं त कह सकीलें कि मेरे सीने में न सही तो तेरे सीने में सही/ हो कहीं भी आग लेकिन आग जलनी चाहिए.\nआजादी का बादे से चलल आवत नागालैण्ड समस्या के हल निकालत आ भारत सरकार आ अलगाववादी नागा संगठन एनएससीएन का बीच एतिहासिक समझौता पर दस्तखत हो गइल. दस्तखत का मौका पर प्रधानमंत्री नरेंद्र मोदी, एनएससीएन के संस्थापक सदस्य इसाक मुइवा, बीजेपी अध्यक्ष अमित शाह, केंद्रीय गृह मंत्री राजनाथ सिंह अउर रक्षा मंत्री मनोहर पर्रिकर मौजूद रहलें. एनएससीएन ढेर दिन से ग्रेटर नागालैण्ड के माँग करत रहुवे.\nसंसद में रोजे रोज होखत बवाल से अँउजाइल स्पीकर सुमित्रा महाजन आज 25 गो कांग्रेसी सांसदन के पाँच दिन खातिर निलंबित कर दिहली. एह फैसला के खिलाफ कांग्रेस अध्यक्ष सोनिया गाँधी तय कइली कि बाकिओ सांसद पाँच दिन गैर हाजिर रहीहें. कांग्रेस के एलान कइला का बाद तृणमूल कांग्रेस, आआपा, समेत कुछ अउरी विरोधी दल लोकसभा से एह दौरान गैर हाजिर रहे के एलान कइले बाड़े. एह लोग के एह फैसला के स्पीकर के फैसला के अन्याय माने के चाहींं आ ई लोग लोकतांत्रिक परंपरन के बरबाद करे में लागल बा.\nआतंकी संगठन इस्लामिक स्टेट का तरफ से इराक आ सीरिया में लड़े गइल सात गो हिन्दुस्तानी नवहियन में से छह गो के मौत हो गइल बा आ सात गो अबहियों लड़ाई में शामिल बाड़ें. एह सात गो अनेरियन में दू गो मुंबई का नियरा कल्याण के, एगो ऑस्ट्रेलिया में रहल कश्मीरी, आ एक एक गो तेलंगाना, बेंगलुरु, ओमान अउर सिंगापुर से बाड़ें. मारल जा चुकल छह गो में से तीन गो आतंकी संगठण इंडियन मुजाहिदीन से जुड़ल रहलें, दू गो महाराष्ट्र के रहुवन सँ आ एगो तेलंगाना से रहुवे.\nविधानसभा में अपना महागठबन्हन के हालत देखत नीतीश कुमार आ राबड़ी देवी चुनाव ना लड़े के एलान कइले बाड़न. ई लोग अपने त ना लड़ी बाकिर दोसरा के लड़वावे में आपन पूरा ताकत लगाई. एह तरह से एह लोग के आपन सीट बचावे के टेंशन ना रही आ पूरा समय दोसरा के जितावे में लगा सकी. पिछला लोकसभा चुनाव में कांग्रेसो के कुछ महारथी इहे चाल्हाकी कइले रहलन कि हार के बदनामी ना झेले के पड़ल.\nभारत सरकार नंगा सहवास देेखावे वाला वेबसाइटन के रोके के आदेश दिहले बिया त कुछ लोग बहुते नाराज हो गइल बा. एह लोग के कहना बा कि सरकार एह तरह के काम काहे करत बिया. सोशल मीडिया पर एह बारे में चहचहइला के बाढ़ आ गइल बा. बतावल जाला कि एह तरह के पोर्न साइट देखे वालन में भारत के लोग बहुते अधिका बा.\nनयका आइएएस लोग के अब जिला में बहाली से पहिले तीन महीना केन्द्र सरकार में सहायक सचिव बन के काम करे के पड़ी. साल 2013 बैच के डेढ़ सौ आईएएस अधिकारियन के बहालो कइल जा रहल बा. कहल जात बा कि दू साल के प्रशिक्षण का दौरान एह लोग के केन्द्र के संपर्क में आवे के कम मौका मिलेला जवन कमी एह तरह से दूर क दीहल जाई. तीन महीना का बाद एह लोग के पुरनके तरह राज्य सरकार के कैडर में जिला में एसडीएम बना दीहल जाई.\nबिहार के बक्सर जिला के ब्रह्मपुर इलाका में प्रेमेश्वरनाथ मंदिर का नियरा एगो बोलेरो पलट के पोखरा में गिर गइल आ पाँच गो किशोर डूब के मर गइलें. सगरी लाश पोखरा से निकाल लीहल गइल बा. बोलेरो पर एगारह जने सवार रहलें जवना में से छह लोग कूद के आपन जान बचा लीहल आ एह बचवन के छोड़ दीहल.\nरिजर्व बैंक के गवर्नर के अधिकारन में कटौती करे का बारे में केन्द्र सरकार के कहना बा कि ओकर अइसन कवनो मनसा नइखे आ लोग हवा में खयाली घोड़ दउड़ावत बा.\nपटना में तेली साहू सम्मेलन के संबोधित करत झारखंड के मुख्यमंत्री रघुवर दास कहलन कि नीतीश आ लालू घमंडी ह लोग आ ई लोग झूठ फरेब के खेती करत बिहार के बहुते पीछे धकेल दिहले बा.\nइस्लामिक स्टेट के लागत बा कि सपा सरकार का राज में पश्चिमी यूपी ओकर गोड़ जमावे ला सबले माफिक जमीन बन चुकल बा. पूर्वांचलो के कुछ इलाका ओकरा ला मुफीद बन गइल बा जइसे कि मुलायम सिंह के संसदीय इलाका आजमगढ़. एकर जानकारी सूघ के खुफिया एजेन्सी सरकारन के सचेत रहे के कहत बाड़े.\nभूमि अधिग्रहण विधेयक के बारे में बनावल गइल संसदीय समिति, 2013 के कानून में कइल छह गो संशोधन वापिस लेबे के तइयार हो गइल बा. देखल जाव कि अब विरोधियन के का रुख होखत बा संसद के दुनू सदनन में. राज्यसभा के मौजूदा समीकरण अइसन नइखे कि मोदी सरकार आपन कानून आसानी से पास करवा सके. हो सकेला कि भाजपा के ई फैसला कवनो बडहन रणनीति का तहत होखत होखे. समय बताई कि का होखत बा.\nसुप्रीम कोर्ट आजु हरियाणा के शिक्षक भर्ती घोटाला में तब मुख्‍यमंत्री रहल ओम प्रकाश चौटाला आ उनुका बेटा समेत अउरी लोगन के दलील खारिज करत ओह लोग के दीहल सजाय बरकारार राख दिहलसि. एह लोग के दस साल जेल में रहे के सजाय मिलल बा.\nगोवा के कांग्रसी सरकार का समय अधिकारियन के घूस दे के दू गो बड़हन परियोजना के ठेका लेबे के आरोप में एगो अमरीकी कम्‍पनी लुईस बर्जर के तब उपाध्‍यक्ष रहल सत्‍यकाम मोहंती के सोमार का दिने गोवा पुलिस गिरफ्तार क लिहलसि.\nमंगल का दिने रिजर्व बैंक के मौद्रिक नीति के समीक्षा रपट आवे से एक दिन पहिले सोमार के लगातार चउथा दिने शेयर बाजार में तेजी के रुख बनल रहल. सेंसेक्स सोमार का दिने 73 अंक आ निफ्टी 10 अंक चढ के बंद भइल.\nबिहार विधानमंडल के मानसून सत्र सोमार का दिन से शुरू भइल आ पहिला दिने देश के राष्ट्रपति रहल अब्दुल कलाम आ दोसरो दिवंगत नेता लोग के सरधांजलि दे के सदन स्थगित कर दीहल गइल. आजु सदन का पटल पर 16745 करोड़ के अनुपूरक मांग वाला बजट राख दीहल गइल. सदन में आजु जदयू के बागी विधायको मौजूद रहलें आ कार्यवाही में शामिल भइलें. आजुए चौबीस गो विधानपार्षद लोग के किरियो धरावल गइल. ई लोग हालही में भइल चुनाव जीत के आइल बा. विधान परिषद के उपसभापति सलीम परवेज के चुनाव हार गइला का चलते अब उपाध्यक्ष के चुनाव के अधिसूचना जारी हो गइल. काल्हु ले परचा दाखिल हो सकी आ अगर जरूरी भइल त पाँच अगस्त के चुनाव करा लीहल जाई..\nTags: News in Bhojpuri, अँजोरिया, टटका खबर, भोजपुरी में खबर., भोजपुरी वेबसाइट\nOne Response “टटका खबर : सोमार,3अगस्त 2015”\nबहुते दुख के बात बा कि के जबाब नइखे देत


सुगना के सेट पर रासरंग – Anjoria\nOct 22, 2010 अजय ओझा, आदित्य ओझा, सुगना\nनिर्माता-निर्देशक अजय के॰ ओझा के पहिलका भोजपुरी फिल्म सुगना के सेट पर पहिलके दिने रास-रंग के समा बन्हा गइल. मदर नेचर केयर बंगला गढ़ में ई नज़ारा ओहिजा मौजूद कलाकार आ तकनीशियनन का साथे सगरी पत्रकारों देखलें आ खूब आनंद लिहलें.\nसेट पर मंत्रीजी बनल प्रमोद माऊथो के दरबार लागल रहे आ चमचन का सूची में शामिल शराब के व्यवसायी बनल प्रदीप गुप्ता आ भ्रष्ट पुलिस औफिसर बनल गोविन्दो खत्री आपन सुधबुध भुलाइल रहलें. महफिल में नृत्यांगना सीमा सिंह जलवानशीं रहली. सीमा पर सभे फिदा रहे आ ऊ अपना रौ में गवले जात रही ई जवनिया के जाम पी ल ए राजाजी. सीमा के रूप लावण्य महफिल मे उन्माद पैदाकरत रहुवे त प्रमोद माऊथो के काईयांपन एगो अलगे भवितव्य के संकेत देत रहे. “सनम हम आपके हैं” आ “सुबह होने तक” जइसन हिन्दी फिल्म बना चुकल अजय ओझा एह फिल्म से अपना छोटका बेटा आदित्य ओझा के नायक बनाके रजतपट पर उतारत बाड़न. राजीव दिनकर एह फिल्म के दूसरका प्रमुख कलाकार हउवें.\nएगो प्रेम कहानी वाली फिलिम होखला का बावजूद सुगना पूरा तरह से एक्शन पैक्ड होखी. ओझाजी के कहना बा कि ई फिल्म भोजपुरी दर्शकन के सोच बदल दीहि. सुगना एगो सार्थक आ सम्पूर्ण मनोरंजक फिल्म होई.


हद, हदस, हदसल, हदसावल, हदसी, हदीस, हादसा (बतकुच्चन – 205) – Anjoria\nनवम्बर 10, 2016 बतकुच्चन, हद, हदस, हदसल, हदसावल, हदसी, हदीस, हादसा\nहद, हदस, हदसल, हदसावल, हदसी, हदीस, हादसा. मामिला बेहद गंभीर बा आ बतकुच्चन करे में मन हदसल बा कि पता ना कब केने से इशरत के अब्बा भा वानी के फुआ सामने आ जइहें घेर बान्ह करे खाति. से हम अपना हद में रहे के भरपूर कोशिश करब. आ कुछ कहे से पहिले इहो बता दीहल चाहब कि एह बतकुच्चन के हदीस से कवनो संबंघ नइखे. जबकि सगरी दुनिया देखत बा कि कइसे अमन के मजहब के जाहिल नालायक उपदेशक के भाषणबाजी से सगरी दुनिया में हदस पसरल जात बा आ हदसल लोग में अतना बेंवत नइखे कि ऊ लोग दिमागी रुप से जकरल एह नाईक के तीरन पर रोक लगा सके. एगो उहो समय रहल बा एह देश में जब एह आगलगवना के बोलवा के देश के अफसरान के बुद्धि सिखावल जात रहे. आजुवो एकरा पैरवीकारन के कमी नइखे. आ एही चलते हमहू हदसल बानी.\nमीडिया के एगो बड़हन तबका कब गँवे से मिडिलमैन बन गइल पते ना चलल. आ अब त ई जमात खुलेआम देशद्रोहियन के दलाली करे में लाग गइल बा. दहशतगर्द हदसी के मासूम सोशल एक्टिविस्ट बना के परोसे में लागल बा ई लोग. आगलगवना के अमन के उपदेशक बतावल जात बा. खैर छोड़ीं एकरो के. लवटल जाव भाषा के हद में.\nहद माने होला सीवान, अंत, सीमा. एह हद के पार जाए में मन में एगो डर उपजेला. एही डर से मन में हदस होखे लागेला कि कवनो हादसा जनि हो जाव. हादसा अचके मे भइल ओह घटना के कहल जाला जवना से जानमाल के नुकसान हो जाला. हादसा असंभावित घटना के कहल जाला जवन अचके में हो जाला. रेलवे के एगो ध्येय वाक्य हवे – सतर्कता गई, दुर्घटना भई. बाकि सतर्क ओकरा से होखल जा सकेला जवना का पाछा कवनो तर्क होखो. अतार्किक बेतुक वाला बात से सतर्क ना रहल जा सके. जब कवनो घटना होखे के संभावना बनल रहेला त ओकरा से हदस ना होखे ओकर अनेसा होला. अनेसा होखल आ हदस होखल अलग अलग तरह के भाव होला.\nकुछ लोग हादसा करावेला आ अपना एह बात से लोग के हदसवले रहेला. अब जे हदस गइल से त भइल हदसल, बाकि जे हदसावल ओकरा के कहल जाव? अंगरेजी के टेररिस्ट, हिन्दी के आतंकी, आ उर्दू के दहशतगर्द ला भोजपुरी में का कहल जाव? सभे जानेला आ मानेला कि भाषा समाज के बनइबे भर ना करे ओकरा से बनबो करेले. अब सहज भाव से जिएवाला भोजपुरिया समाज अइसनकन के सोचिए ना सकल. से शब्दकोष में खोजलो पर ना मिलल एह दहशतगर्दी भा हदसवनी करेवालन खाति कवनो शब्द. हमरा समुझ से अइसनका लोग के हदसी भा हदसावन कहल सहज होखी बाकि आखिरी फैसला त समाजे के करे के बा. हम आपन सुझावे भर दे सकिलें.\nआ चलत चलत बतावल जरुरी लागत बा हदीस का बारे में. हदीस इस्लाम के एगो पावन ग्रंथ, पाक किताब ह जवना में पैगम्बर साहब के जीवन आ उहां के कहनामन के जिक्र दर्ज बा. भूल चूक ला माफी माँगत आदर से प्रणाम करत बानी एह ग्रंथ के.\nOne thought on “हद, हदस, हदसल, हदसावल, हदसी, हदीस, हादसा (बतकुच्चन – 205)”\nनवम्बर 10, 2016 को 9:59 पूर्वाह्न पर\nबतकुच्चन के ई आखिड़ी कड़ी रहल जवन कोलकाता के अखबार सन्मार्ग में छपे ला भेजला रहनी. पता ना छपल कि ना बाकि एकरा बाद कवनो दोसर कड़ी ना लिखनी.\nबतकुच्चन के प्रकाशन काहे बन्द भइल एकरा बारे में जानकारी बाँटल जरुरी लागत बा. मामिला पुरान हो गइल बा तबो जान लीं कि सन्मार्ग का तरफ से आपत्ति कइल गइल कि हम दोसरा अखबार ला लिखल बन्द क दीं. कवनो एके गो अखबार के चुने के कहल गइल – सन्मार्ग के भा समाज्ञा के.\nचूंकि शर्त सन्मार्ग का तरफ से आइल रहल से हम इचिको देरी ना कइनी आ कह दीहनी कि सन्मार्ग ला लिखल बन्द करत बानी. आ एकरा बाद बतकुच्चन लिखल बन्द क दिहनी.\nतब से समाज्ञा पर बाति के बतंगड़ नियमित रुप से छपत बा जवना के हम एहिजो प्रकाशित क दीलें कुछ समय बाद. दुनू के शैली आ संस्कार अलग तरह के बा.


भोजपुरी विशेष: मालवा अउरी भोजपुरी में का संबंध बा जानीं | Bhojpuri special malwa bhojpuri maharaja vikramaditya history reva prasad dwivedi nodakm – News18 हिंदी\nबाकिर जे भोजपुरी के गरिमा नइखे जानत, ओकरा के ई बतावल जरूरी बा कि भोजपुरी भाषा के इतिहास सातवीं शताब्दी से भी पुरान ह.\nभोजपुरी बोले में आत्मीयता आ गर्व त भोजपुरी वालन के होइबे करेला, महाराज विक्रमादित्य के राजा वंसज राजा भोज के भी भोजपुरी से बहुत प्रेम रहल हा. मालवा छेत्र आ भोजपुरी के एही संबंध के बतावत हवे लेखक\nकई लोग ई शिकायत करेला कि कुछ प्राणी बड़का अफसर बनि गइला आ उच्चकोटि के रहन- सहन के बाद भोजपुरी बोले में लजाला. हालांकि अइसन लोग कमे संख्या में होइहें. बाकिर जे भोजपुरी के गरिमा नइखे जानत, ओकरा के ई बतावल जरूरी बा कि भोजपुरी भाषा के इतिहास सातवीं शताब्दी से भी पुरान ह. कुछ विद्वान लोगन के विचार से राजा भोज के जन्म सन 980 में भइल रहे. लेकिन कहल जाला कि पूर्वी उत्तर प्रदेश आ बिहार में भोजपुरी बोलला आ लिखला के इतिहास सातवीं शताब्दी से पहिले के ह. त राजा भोज के जन्म 980 में महाराजा विक्रमादित्य के नगरी उज्जैन में भइल. राजा भोज सम्राट विक्रमादित्य के वंशज रहलन.\nपंद्रह साल के उमिर में उनुकर राज्याभिषेक हो गइल. माने ऊ राजा बनि गइले. राज्याभिषेक मालवा राजसिंहासन पर भइल. प्रसिद्ध संस्कृत के विद्वान डॉ रेवा प्रसाद द्विवेदी लिखले बाड़न कि राजा भोज के शासनन केरल के समुद्र तट तक रहे. उनही के परिजन लोग दू भाग में बंटि गइल लोग आ आपन शासन पूर्वी उत्तर प्रदेश आ बिहार में (ओह घरी पूर्वी उत्तर प्रदेश आ बिहार नामक कौनो स्थान ना रहे, बाद में ई नांव धराइल) स्थापित कइके एगो भोजपुर एहिजो बसावल लो. जबकि मध्यप्रदेश में पहिलहीं से भोजपुर नांव के एगो जगह रहे. मध्य प्रदेश के राजधानी भोपाल राजा भोज बसवले रहलन. कहल जाला कि संजोगवश एक बार एगो भोजपुरी भाषी से राजा भोज के भेंट हो गइल. ऊ भोजपुरिहा उनुका के भोजपुरी के कुछु मीठ गीत सुनवलसि आ ओकरा व्यक्तित्व में आत्मीयता रहे.\nओकरा लगे भोजपुरी में लिखल कुछ हस्तलिखित श्रेष्ठ किताब रहली सन. राजा बहुत चकित भइलन. तबे से राजा भोज के भोजपुरी से प्रेम हो गइल. एहीसे उनकर परिजन भोजपुरी वाला इलाका से प्रेम करे लागल लोग आ भोजपुरिया इलाका में बसि गइल लोग. एहिजे मालवी आ भोजपुरी के संगम भइल. भोजपुरी एतना प्रभावशाली रहे कि मालवा से लोगन के लेआ के भोजपुरी वाला इलाका में बसा दिहलसि. ओह घरी एक भाषा दोसरा भाषा के खींचत रहलि सन. भोजपुरी के मालवा क्षेत्र में ओही घरी से प्रवेश हो गइल.\nराजा भोज स्वयं बहुत बड़ विद्वान रहले. कहल जाला कि ऊ धर्म, खगोल विद्या, कला, कोश रचना, भवन निर्माण, काव्य, औषधि शास्त्र पर केंद्रित किताब लिखले बाड़े. ऊ सन 1000 से 1055 तक राज कइलन. कुछ विद्वान कहेला लोग कि राजा भोज के 84 गो ग्रंथ में से 21 गो ग्रंथ बांचल बा. ऊ कई गो देशन के जीति लिहले. उनकर मेहरारू (पत्नी) के नाम लीलावती रहे आ ऊहो बहुत विद्वान रहली. राजा भोज आ रानी लीलावती के भोजपुरी प्रेम बहुत गहिर रहे. ऊ मध्यप्रदेश में कौनो कार्यक्रम होखे तो पूर्वी उत्तर प्रदेश आ बिहार के भोजपुरी के कलाकारन के जरूर बोलावसु. उनुकर गहिर इच्छा रहे कि भोजपुरी भाषा से उनुकर संबंध लगातार बनल रहे. कहल जाला कि उनुकर वंशज लोग बाद में भोजपुरिया लोगन से शादी- बियाह के संबंध भी बनावल लोग.\nओकरा बाद ओह परिवार के लोगन के अनगिनत शादी भोजपुरी बोले वाला लोगन से भइल. ई राजा भोज के भोजपुरी भाषा के प्रति प्रेम के कारण संभव भइल. ओह घरी बियाह- शादी सांस्कृति विरासत के समृद्धि देखि के होत रहे. भोजपुरिया इलाका ओह घरी सभ्यता आ संस्कृति के संगे- संगे विद्वता के क्षेत्र में भी बेजोड़ रहे.\nत एतना समृद्ध भाषा के बोले में गर्व ना होखे त ओह आदमी के का कहल जाउ. भाषा दोसरकी महतारी कहाले. पहली महतारी जे जनम दिहल. आ दोसरकी महतारी ऊ भाषा जवन हमार महतारी के मुंह से सुने के मिलल. त भोजपुरी के एहसे सशक्त भाषा कहल जाला कि ओकरा में मनुष्य के कुल भावना आ चुनौतियन के विस्तार से वर्णन बा. अइसने रचना पाठक के दिल आ दिमाग में उतरि जाली सन. ओही परंपरा के पालन करे वाला साहित्यकार आ लेखक आजुओ बाड़े. जे भी भोजपुरी भाषा से जुड़ल कौनो काम करता आ चाहे कौनो रूप में भोजपुरी के समृद्ध करता ऊ प्रणाम करे के पात्र बा, आदर करे पात्र बा. जे कहता कि भोजपुरी में लिखला से केहू समृद्ध ना होई, विश्व स्तर पर प्रसिद्ध ना होई, ऊ भ्रम में बा. भोजपुरी दिन पर दिन ताकतवर भाषा होखल जातिया.\nदुनिया भर में ओकरा के बोले वाला करोड़ो संख्या में बाड़न. अइसन मीठ बोली कहां मिली. रउवां कतनो तनाव में रहीं, तनिकी भर केहू भोजपुरिया मिठास से बोलि देउ- “ए छोड़ मरदे, भगवान जी बाड़े नू. सब भार तूंही लेब, ….. सब भगवान के दे द. ऊ जरूरे मदद करिहें.” बस देखीं, लागी कि रउरा कपार से का जाने कतना मन के बोझ उतरि गइल. तनी मंदिर के घंटी सुनि लीं, मये थकान आ तनाव पानी में बहि जाई.\nएक हाली के बाति ह कि शादी- बियाह में लइका के पता लगावे महाराष्ट्र के एगो इलाका में दू जाना भोजपुरिहा गइल लो. उनुका घर में एगो कमासुत बियाह करे लायक लइका बा. गइल लो त पता चलल कि ऊ परिवार तो दू साल पहिले ई जगह छोड़ि के चलि गइल. राति हो गइल रहे. त ओह लोगन के ओहिजे ग्राम प्रधान के घरे ठहरे के परल. ग्राम प्रधान कहले कि हमरा घरे भोजन करीं सभे. भोजपुरिहा भाई लो कहल कि हमनी का खुद के बनावल भोजने करे नी जा. हमनी के गोइंठा, आटा, दाल आ आलू के इंतजाम क दीं. पइसा हमनीं का देब जा. ग्राम प्रधान पइसा ना लिहले आ पुछले कि गोइंठा का ह. ई बतावल लो कि गाय- भैंस के सूखल गोबर के गोइंठा कहल जाला. ओहिजा गोइंठा त ना रहे बाकिर सूखल गोबर संयोग से रहे.\nबस भोजपुरिया भाई लोग कुछ बर्तन मांगि के आइल सामान से लिट्ठी, चोखा आ दाल बनावल लोग आ ग्राम प्रधान के कहल लो कि आजु रउवां हमनी के संगे भोजन करीं. ग्राम प्रधान एह व्यंजन के उत्सुकता में ओही लोगन के संगे भोजन कइले. भोजन क के ऊ लिट्टी- चोखा के दीवाना हो गइले. भोजपुरिया भाई लो कहल कि देखीं, जब भी रउवां लिट्टी- चोखा बनाईं त गाढ़ दाल जरूर बनाईं. लिट्टी जब शुद्ध घीव डालल दाल में डुबाइ के खाइब त स्वर्ग के आनंद मिली. ग्राम प्रधान कहले कि रउवां सभे त शुद्ध घीव मंगबे ना कइनी ह सभे. भोजपुरिया भाई कहल लो कि अब का का मांगी जा. बस आजु भोजन संपन्न भइल, ईश्वर के कृपा बा. ग्राम प्रधान कहले कि हमरा घर में शुद्ध घीव भरल बा. तनिको हम जनितीं कि ईहो लागेला त हम हाजिर क दीतीं. भोजपुरिया लोग रातिए भर में ग्राम प्रधान के दिल जीत लिहल लोग. त भोजपुरी के महिमा अपरंपार बा. एकर जतना तारीफ करीं, कमे बा.\nTags: Bhojpuri, Bhojpuri special, Malwa\nFIRST PUBLISHED : September 11, 2020, 19:33 IST


रोहिंग्या रोहेंगा – बतंगड़ 54 – Anjoria\nसितम्बर 27, 2017 बतंगड़, रोहिंग्या, रोहिंग्या मुसलमान\nकुछ बात बा हिन्दुस्तान में कि नमकहराम एकरा खिलाफो रहेलें आ एहिजे ठाँवो खोजेलें. हिन्दुस्तान के बड़हन जमात रहला का बावजूद एहिजा हिन्दूवन के आवाज पसरे ना दीहल जाव. मीडिया आपन पूरा जोर लगा देले कि हिन्दूवन का खिलाफ होखत अन्याय के खबर मीडिया में जनि आ पावे आ छोट से छोटो खबर जवना के इस्तेमाल हिन्दूवन का खिलाफ कइल जा सके ओकरा के जम के उछालल जाव. पिछला सरकार का बेरा त एह तरह के मीडिया अतना ताकतवर रहल कि केहू कुछ बोल ना पावत रहुवे. धन्य हो सोशल मीडिया के आगम, जवना का बाद ओह एकतरफा हिन्दूविरोधी मीडिया के झूठ के पर्दाफाश होखे लागल. आजादी का बाद नेतवन के जमात एही उपाय में लागल रहत रहुवे कि कवना तरह से हिन्दूवन के बाँट के राखल जाव. कबो जाति का नाम प त कबो भाषा का नाम पर. बाकिर हर अति के कबो ना कबो अंत जरुर होला आ एह हिन्दू विरोधो के अंतो अब लउके लागल. उमेद कइल जाव कि देर सबेर हिन्दू विरोध के कवनो आश्रय ना मिल पाई हिन्दूस्तान में. आ अगर अइसन ना भइल त आगा के बतियावल जाय.\nरोहिंग्या मुसलमानन में आपन माई-बहिन देखे-खोजे वाला लोग तहिया केने लुकाइल रहल जब कश्मीरी हिन्दूवन के बहिन-बेटियन के सरेआम अस्मत लूटल गइल आ कत्लेआम मचा के कश्मीर घाटी से बेदखल क दीहल गइल. आजु ले ई लोग अपने देश में रिफ्यूजी बन के रहत बा आ ओह लोग के फिकिर करे वाला, ओह लोग के आवाज उठावेवालन में कवनो सेकुलर, कवनो लिबरल, कवनो आजात खयाल के पक्षधर ना लउकसि. जब एह लोग के कश्मीर में फेर से बसावे के योजना बनावल जात बा त कहात बा कि एहसे ओह इलाका के आबादी के बैलेंस बिगड़ जाई. बैलेंस त तहिया बिगड़ल जहिया कश्मीर घाटी में हिन्दूवन का खिलाफ अत्याचार के अति क दीहल गइल आ ओह लोग के मजबूर क दीहल गइल आपन घर संपति सबकुछ छोड़छाड़ के भाग पराये के. सोचे वाली बात त इहो बा कि अतना अत्याचार सहला का बावजूद ई लोग कवनो आतंकी गुट, कवनो फिदायीन बनावे के काहे ना सोचल. शायद एही चलते मोहनोदास कहले रहलें कि हिन्दू कायर कौम ह आ एकरा अपना अत्याचारियन का सोझा सरेंडर क देबे के चाहीं, विरोध करे के सोचबो मत करे ई लोग. मजहबी आधार पर देश बँटइला का बावजूद एगो सोचल समुझल रणनीति का तहत हिन्दूस्तान के सेकुलर देश बना दीहल गइल आ एकरा के हमेशा ला मजबूर बना दीहल गइल.\nसोचे के बाति त इहो बा कि कइसे हजारन रोहिंग्या पूरा देश लाँघत जम्मू ले पँहुचा दीहल गइलें आ ओहिजा के हिन्दूवन का छाती प मूंग दरे ला ओहिजे बसा दीहल गइलें. जबकि एह लोग के कश्मीर के मुस्लिम बहुल इलाकन में बसल अधिका सहज रहीत. आ अब जब एह रोंहिग्यन के हटावे के बात कहल जात बा त खुलेआम चुनौती दीहल जा रहल बा कि रोहंग्या रोंहेगा ! केहू एहनी का हटावे का बारे में सोचे के हिमाकत मत करो ना त हिन्दुस्तान के ईंट से ईंट बजा दीहल जाई. आ एहनी के धमकी के महिटायवलो आसान नइखे काहें कि आजु ले त इहे देखत आइल बानी सँ. आ सोचे वाली बात इहो बा कि ई लोग कवनो मुस्लिम देश में पनाह काहे ना खोजे जबकि ओहिजा सभकुछ बा – धन, जमीन, आ मजहबी माहौल तीनो.\nत मान लीहल जाव कि रोहिंग्या रोहेंगा आ आखिरकार हमनिए के कवनो दोसर ठाँव खोजे के जरुरत पड़े वाला बा. बाकिर हमनी का कहाँ जाएब सँ ? पूरा दुनिया में खोजले कवनो हिन्दू देश नइखे मिले वाला. एगो नेपाल रहबो कइल त बँवारा गिरोह का फेर में ओकरो के सेकुलर बना दीहल गइल. त अधिका आसान रही कि मजहब बदल लीहल जाव. देश में मजहब बदलले लोगन के बहुतायतो बा. दीदीयो के दिक्कत ना होखी तब. सोचीं, काहे कि समय तेजी से घटत जा रहल बा.\nविजया, के जया ? – बतंगड़ 55


गोवा में अवैध खनन का मामिला में 20 फीसदी खानन के नोटिस भेजल गइल बा.\nजद-यु नइखे चाहत कि नरेन्द्र मोदी के प्रधानमंत्री पद के उम्मीदवार बनावे भाजपा\nबिहार में सत्तारूढ़ जनता दल-युनाइटेड गुजरात के मुख्यमंत्री नरेंद्र मोदी के उपास से दूरी त बनवलही बा, 2014 के आम चुनाव में उनुका के प्रधानमंत्री पद के उम्मीदवार बनावे का खिलाफ आवाजो उठवले बा. हालांकि नीतीश कुमार अपना मुँह से कुछ नइखन बोलले. बिहार जदयू अध्यक्ष बशिष्ठ नारायण सिंह के कहना बा कि “मोदी के उपास से हमनी के कवनो लेना देना नइखे. ई भाजपा के प्रदर्शन हवे, राजग के ना.” अतने ना, वशिष्ठ नारायण सिंह इहो जोड़ले कि, “जहां ले विकास, सद्भावना अउर बेहतरी खातिर बदलाव के सवाल बा, नीतीश कुमार माथ पर बाड़न आ नीतीश मॉडल के चरचा देश में आ बाहरो होखत बा.”\nएगो अउरी जदयू नेता शिवानंद तिवारी मोदी के छवि पर सोझे सवाल उठावत कहले कि जवन आदमी अपना राज्य में ‘राजधर्म निभावे में विफल’ रहल ओकरा पर कइसे विश्वास होखे कि ऊ देश में राजधर्म निभा पाई. कहलन कि मोदी राजग के प्रधानमंत्री पद के उम्मीदवार के रूप में सकारल ना जा सकसु.\nराजनीतिक जानकारन के कहना बा कि बिहार के जदयू में नीतीश कुमार का मरजी बिना कुछ ना होखे आ सब कुछ उनुका सहमतिए से कहात बा.\nजदयू के राष्ट्रीय अध्यक्ष शरद यादव कहले कि जवना देश में 70 से 80 फीसदी लोग भूखे रहि जाला ओहिजा एक आदमी के उपास राष्ट्रीय बहस के मुद्दा बन गइल अफसोस के बाति बा.(इंडो-एशियन न्यूज सर्विस)\nउपवास पर राजनीति गरमात देखि नरेन्द्र मोदी सफाई दिहले बाड़न कि ऊ अपना के प्रधानमंत्री का रूप में स्थापित करे खातिर ई उपास नइखन करत.\nपश्चिम बंगाल विधानसभा उपचुनाव लड़त मुख्यमंत्री ममता बनर्जी के निर्वाचन क्षेत्र में तृणमूल के प्रचार अभियान का दौरान नारेबाजी कम आ रवींद्र संगीत अधिका सुनात बा.\nपश्चिम बंगाल में चार गो जहरखुरानन के अतवार का दिने रेलवे पुलिस गिरफ्तार कर लिहलसि.\nअपना मरद के हरकत से तंग आ के मध्य प्रदेश के बैतूल जिला में एगो मेहरारू ओकरा के पत्थर से कूच के मुआ दिहलसि. पुलिस ओकरा के हत्या के मुकदमा में गिरफ्तार कर लिहयले बिया.\n2002 में भइल गुजरात दंगा मामिला में मुख्यमंत्री नरेंद्र मोदी के भूमिका पर सवाल उठावत सर्वोच्च न्यायालय में हलफनामा दाखिल करे वाला वरिष्ठ पुलिस अधिकारी संजीव भट्ट के अतवार का दिने आरोपपत्र थमा दिहल गइल.\nमौसम विभाग के कहना बा कि मानसून अब समाप्ति पर बा.\nतमिलनाडु के पहाड़ी इलाकन में औरतन के मुफ्त में स्टोव बाँटल जाई. हालांकि एह योजना के सुप्रीम कोर्ट में चुनौती दिहल गइल बा.\nगुजरात मुख्यमंत्री नरेंद्र मोदी के ‘सद्भावना’ उपास का खिलाफ प्रदर्शन करे से पहिलही मल्लिका साराभाई आ मुकुल सिन्हा समेत बीसेक लोग के अतवार का दिने हिरासत में ले लिहल गइल.\nविस्फोटक का साथे एगो महिला नक्सली के झारखण्ड के गढ़वा जिला से अतवार का दिने गिरफ्तार कर लिहल गइल.\nतमिलनाडु में भाकपा के वरिष्ठ नेता आ संस्थापकन में से एक सी. सुब्रह्मण्यम के अतवार का दिने चेन्नई में 102 साल का उमिर में निधन हो गइल.\nनरेन्द्र मोदी के उपास के समर्थन देबे खातिर झारखण्ड के मुख्यमंत्री अर्जुन मुंडा अहमदाबाद जइहन.\nअसम को संयुक्त राष्ट्र से अपना ग्रामीण स्वच्छता कार्यक्रम खातिर 25 लाख डॉलर के सहायता मिलल बा.\nछत्तीसगढ़ के राजनांदगांव जिला में एगो आदमखोर बाघ का चलते दर्जन भर गांव के लोग दहशत में जियत बा.\nपुणे पुलिस अतवार का दिने एगो व्यापारी के ढेरे विस्फोटक आ हथियारन का साथ गिरफ्तार कर लिहलसि.\nबैंक परीक्षा में ना बइठे दिहल गइल परीक्षार्थी अतवार का दिने मध्यप्रदेश में कई जगहा हंगामा कइलन.\nअन्ना के ‘राइट टू रिकॉल’ विचार के अव्यवहारिक बतवले संवैधानिक विशेषज्ञ.\nमध्य प्रदेश के टीकमगढ़ विशेष सशस्त्र बल के कांस्टेबल जगन्नाथ सिंह यादव फांसी लगाके खुदकुशी कर लिहलसि. बतावल जात बा कि मानसिक परेशानी का चलते ऊ अइसन काम कइलसि.\nपश्चिमी देश से आइल योग गुरु गुड़गाँव में भारतीयन के प्रचीन ध्यान अउर योग के तकनीक सिखावत बाड़े.\nबेंगलुरू के सुरक्षा खातिर 500 करोड़ रुपिया के निगरानी प्रणाली लगावल जाई.\nयमन में प्रदर्शकारियन पर सरकारी गोलीबारी से 18 लोग मरल. सौ से बेसी लोग घवाहिल भइले.\nनेपाल के प्रधानमंत्री बाबूराम भट्टराई एह हफ्ता न्यूयार्क में प्रधानमंत्री मनमोहन सिंह आ चीनी राष्ट्रपति हू जिंताओ का साथे भेंट करीहें.\nदलाई लामा अगिला महीना होखे जा रहल अपना घनिष्ठ दोस्त, नोबेल पुरस्कार विजेता डेसमंड टूटू से भेंट करे खातिर दक्षिण अफ्रीका से वीजा मिले के इंतजार करत बाड़न.\nरूसी प्रधानमंत्री व्लादमीर पुतिन, जर्मनी के चांसलर एंजेला मार्केल अउर माइक्रोसॉफ्ट के सह संस्थापक बिल गेट्स के कंफ्यूशियस शांति पुरस्कार खातिर नामित कइल गइल बा. चीन के एह पुरस्कार के शांति के नोबेल पुरस्कार जइसन मान मिलेला.\nमिस्र में संसदीय चुनाव 21 नवम्बर से करावे के बाति कहले बा मिस्र के सर्वोच्च निर्वाचन आयोग.\nअफगानिस्तान में नाटो के लड़ाकू विमान हमला कर के कम से कम 18 तालिबानी आतंकवादी के मार गिरवलसि.\nपाकिस्तान के दक्षिणी क्षेत्र में आइल बाढ़ से अबले करीब 300 लोग के जान जा चुकल बा आ 60 लाख लोग प्रभावित भइल बा.\nचीनी विद्वानसुझवले कि भारत-चीन-अफ्रीका में तितरफा सहयोग बनावल जाव. अफ्रीका में भारत आ चीन का बीच प्रतिद्वंद्विता के अटकल लगावल जात बा.\nसीबीआई सत्यम घोटाला मामिला के अदालत में पेश करे खातिर 30 सितम्बर ले अतिरिक्त समय अदालत से मंगले बिया.\nसार्वजनिक क्षेत्र के बिजली उत्पादक कम्पनी एनटीपीसी 17,120 करोड़ रुपिया के ठेका तमिलनाडु के बिजली उपकरण निर्माता कम्पनियन के दिहले बिया.\nविदेशी व्यापार प्रबंधन के मशहूर संस्था इंडियन इंस्टीट्यूट ऑफ फॉरेन ट्रेड (आईआईएफटी) अफ्रीकी देश युगांडा का राजधानी कम्पाला में आपन नया परिसर खोली जवन देश से बहरी ओकर पहिलका पूर्णकालिक पाठ्यक्रम वाला परिसर होखी.\nबॉलीवुड अभिनेत्री माधुरी दीक्षित अब हमेशा खातिर भारत लवटे के फैसला कर लिहली. 12 साल पहिले एगो हृदय रोग विशेषज्ञ श्रीराम नेने से विआह कर के ऊ अमेरिका चल गइल रही.\nबॉलीवुड अभिनेत्री सोहा अली खान बतवले बाड़ी कि फेफड़ा के संक्रमण से जूझत उनुकर पिता मंसूर अली खान पटौदी के सेहत सुधरत बा.\nअपना दोस्त अमर सिंह से तबियत जाने पूछे अतवार का दिने अमिताभ बच्चन अपना बेटी श्वेता का साथे एम्स में भेंट कइलन.\nअनुराग कश्यप के ‘देव डी’ से बॉलीवुड में प्रवेश करे वाली काल्कि कोचलिन के कहना बा कि पिछला दू साल में ऊ अपना के ढेर बदलले बाड़ी.\nबॉलीवुड में गोड़ जमावे में लागल पाकिस्तानी अभिनेता आ गायक अली जाफर अपना के सलमान खान के प्रशंसक बतवले.\nटीम भले हार के नीचे सरक गइल होखे बाकिर क्रिकेट कप्तान धौनी तीन जगह के छलांग लगावत अंतर्राष्ट्रीय क्रिकेट परिषद के एकदिना रैंकिंग में छठवा जगह पर चहुँप गइले.\nमध्यप्रदेश के संजय जगदाले बनीहें बीसीसीआई के सचिव आ अजय शिर्के कोषाध्यक्ष.\nडेविस कप में भारत के हराके जापान विश्व ग्रुप में पहुंचल.\nचैम्पियंस लीग के क्वालीफायर मुकाबला सोमार से करावल जाई.\nशाकिब अल हसन के बांग्लादेश क्रिकेट टीम के कप्तानि से हटवला से नाराज बांग्लादेश क्रिकेट बोर्ड निदेशक इनायत हुसैन सिराज अधिकारियन पर सवाल उठवलन.


लद्दाख के गलवान घाटी में काल्हु चीन का साथे भइल सैनिक भिड़न्त में भारत के 20 गो सैनिक बलिदान हो गइलें. एहमें एगो कर्नल आ दू गो जवान के मौत के खबर पहिले आइल रहुवे बाकिर बाद में सेना का तरफ से जारी बयान में कहल गइल कि दुर्गम इलाका आ बहुते पाला का चलते घवाहिल 17 गो सैनिकनो के बचावल ना जा सकल आ ओही लोग के मौत हो गइल.\nअपुष्ट खबर इहो बा कि चीनो के अनेके सैनिक एह झड़प में मराइल बाड़ें बाकिर कोरोना मौत के खबर में हेरफेर करेवाला चीन से उमीद ना कइल जा सके कि ऊ अपना तरफ भइल नुकसान के खुलासा करी.\nभारत के कहना बा कि झड़प का पीछे चीनी सेना के दोगलई बा कि सहमति बनला का बावजूद ऊ मौका पर एकतरफा हालात बदले के कोशिश कइलसि जवना के भारत माने के तइयार ना रहुवे.\nऐने देश में चीन के पक्षधारी आ देश के विपक्षियन के कहना बा कि भारत चीन का साथे माथ स्तर पर बातचीत क के मामिला सलटावे. दुख के बात बा कि ना त राहुल गाँधी ना बँवारा गिरोह एह झड़प खातिर चीन का खिलाफ कुछ बोलल. चीनी पइसा पवले कुछ मीडियो में एह झड़प के एकतरफा रपट देखावल बतावल गइल.\nदुनु देश का बीय एह तरह के सैनिक भिड़न्त 53 बरीस बाद भइल बा. अब चुंकि भारत चीन के दादागिरी बरदाश्त करे ला लइयार नइखे त एह तरह के भिड़न्त आगहूं होखत रहे के पूरा संभावना बा अगर चीन आपन बेवहार ना बदललसि.


खबर भोजपुरी में (अतवार,7दिसंबर 2014) – टटका खबर\nखबर भोजपुरी में (अतवार,7दिसंबर 2014)\n(शनिचर6दिसंबर के खबर)\nशनिचर6दिसम्बर का दिने बाबा साहब अंबेडकर के 59वाँ ‘महापरिनिर्वाण दिवस’ पर राष्ट्रपति प्रणब मुख्रर्जी, प्रधानमंत्री नरेन्द्र मोदी, उप राष्ट्रपति मोहम्मद हामिद अंसारी, खाद्य मंत्री राम विलास पासवान वगैरह खासमखास लोग श्रद्धांजलि दिहल.\nबिहार के सगरी गाँवन में एक एक गो सफाई कर्मी बहाल करी बिहार सरकार. साथही टोला सेवक लोग के सेवा अब साठ बरीस के उमिर ले लिहल जाई आ ओह लोग के दस हजार रुपिया महीना दिहल जाई. मुख्यमंत्री जीतन राम माँझी एह बात के एलान शनिचर का दिने पटना में बोलावल महादलित सम्मेलन में कइलन. इहो कहलन कि दू करोड़ लगा के पटना में अम्बेदकर फाउंडेशन के स्थापना कइल जाई.\nबाबरी मस्जिद ढहावे वाला दिन के बरखी पर आजु अयोध्या शान्त रहल आ एहिजा के लोग रोज का तरह सामान्य रूप से रहल. कहीं कवनो तरह के बवाल ना भइल ना हर साल का तरह एह दिन मनावल जाएवाला शौर्य दिवस भा काला दिन मनावल गइल. हर कार्यक्रम के प्रशासन का तरफ से विडियोग्राफी करावल गइल आ बाहर से अयोध्या आए वालन पर कड़ा नजर राखल गइल.\nभुवनेश्वर में होखत चैम्पियंस ट्रॉफी (हॉकी) -2014 के मैच में शनिचर का दिने चार गो मैच भइल जवना में जर्मनी 1 गोल से भारत के हरा दिहलसि. भारत का तरफ से कवनो गोल ना हो पावल. नीदरलैंड्स के टीम अर्जेटीना के3गोल से हरा दिहलसि. नीदरलैंड्स आठ बार चैम्पियन रह चुकल बा. बेल्जियम के टीम पाकिस्तान के2गोल क के 1 गोल से हरा दिहलसि. पाकिस्तान का तरफ से 1 गोल आ बेल्जियम का तरफ से दू गो गोल कइल गइल. एही प्रतियोगिता के एगो अउर मैच में इंग्लैंड 13 बार के चैम्पियन आस्ट्रेलिया के3बनाम 1 गोल से हरा दिहलसि. आजु कुल्ह चार गो मैच भइल.\nशुक का दिने जम्मू कश्मीर में भइल आतंकी हमलन के प्रधानमंत्री नरेन्‍द्र मोदी लोकतंत्र पर हमला बतवलन आ देश खातिर जान देबे वाला बहादुर सैनिकन के आपन श्रद्धांजलि दिहलन. मोदी आजु झारखण्ड में चुनाव सभा करे आइल रहलन. कहलन कि लोग बाँटेवालन के छोड़ के विकास के राजनीति चुनस जेहसे कि राज्य के विकास हो सके.\nझारखण्ड में चुनाव सभा करे आइल कांग्रेस उपाध्‍यक्ष राहुल गांधी जम्‍मू कश्‍मीर में आतंकवादी हमला में मारल गइल लोग के परिजन का प्रति आपन संवेदना जतवलन आ कहलन कि आतंकवाद से निपटे के हर कोशिश का संगे कांग्रेस बिया.\nआतंकवादी हमला से जम्मू कश्मीर के चुनाव पर कवनो तरह के असर ना लउकल आ चुनाव प्रचार अपना स्वाभाविक रूप से शनिचरो का दिने होत रहल. भाजपा का तरफ से कहल गइल बा कि पीएम मोदी के सोमार का दिने श्रीनगर में होखे वाला रैली पुरनके योजना से होखी आ एहमें कवनो बदलाव ना कइल जाई.\nलोकसभा अध्‍यक्ष सुमित्रा महाजन आजु इंदौर में पुस्तक मेला के उद्घाटन करत कहली कि केन्‍द्रीय मंत्री साध्‍वी निरंजन ज्‍योति के भाषण पर प्रधानमंत्री के बयान आ ज्‍योति के माफी माँग लिहला का बाद एह मुद्दा के खतम मान लेबे के चाहीं आ सदन के नियम से काम करे दिहल चाहीं. कहली कि ज्योति से पहिलहूं कई बेर कई लोग बदजुबानी कइले बा आ माफियो नइखे मँगले.\nमहाराष्‍ट्र में मंत्रियन के विभागन के एलान शनिचर का दिने क दिहल गइल. मुख्‍यमंत्री देवेन्‍द्र फडनवीस अपना लगे गृह, शहरी विकास आ प्रशासन राखत उद्योग, सड़क विकास, परिवहन आ जल संसाधन प्रबंधन समेत कई गो प्रमुख मंत्रालय शिवसेना के दिहले बाड़न.\nकेन्द्र सरकार शिलांग होत गुवाहाटी से ढाका ले नियमित बस सेवा शुरू करे के फैसला कइले बिया. एकर तकनीकि परीक्षण दस आ एगारह दिसंबर के करावल जाई आ ओकरा बाद रुट फाइनल क लिहल जाई. अबहीं कोलकाता आ अगरतला से ढाका खातिर बस चलल करेले.\nजालंधर में अतवार7दिसंबर से होखे जात कबड्डी विश्व कप में 14 देशन के कुल 19 गो टीम हिस्सा लीहें सँ. पाकिस्तानी टीम के शामिल होखे के विरोध होखत बा काहे कि पाकिस्तान अपना बेजा हरकत से बाज नइखे आवत.\nफुटबाल के सुपर लीग के मैच में आजु पुणे में भइल मैच में दिल्ली डायनामोज एफसी पुणे सिटी के 1 गोल से हरा दिहलसि. पुणे सिटी कवनो गोल ना कर पवलस.\nभदोही जिला के गोपीगंज थाना के जगन्नाथपुर गांव में शादी के बाद ससुराल आइल कनिया दिशा मैदान का बहाने गहना समेत भाग निकलल. ओकरा ससुरारी के लोग एह बारे में थाना में केस लिखववले बा.\nबूढ़ हो चुकल अभिनेता दिलीप कुमार के सर्दी जुकाम का चलते तबियत खराब भइला पर शनिचर का दिने लीलावती अस्पताल में भरती करावल गइल बा.


लता जी के भोजपुरी गीत केहू के मगन क दबे वाला बाने सब\nजवना समय लता मंगेशकर भोजपुरी फिलिम में गावत रहली उ समय भोजपुरी सिनेमा के स्वर्णकाल रहे. विशेष बात ई बा कि जवना बेरा ई सब होत रहे ओह बेरा अभिनेता से लेके क्रू तक हिंदी भा दोसर विकसित इंडस्ट्री के होत रहे.\nLast Updated: September 28, 2020, 3:50 PM IST\nभोजपुरी में लता मंगेशकर जी के गाना दिव्य बाने सब. उनकर आवाज पा के मिठास वाली ये भाषा के गीत में अमृत घुल जाला. उनका जन्म दिन के मौका पर उनकर बहुत सारा गीत याद आ जाला. लागेला कि उनकर आवाज भोजपुरिये खातिर बनल बा. का रउरा मालूम बा कि गायिकी खातिर भारत रत्न, पद्म विभूषण, पद्म भूषण आ दादा साहेब फाल्के पुरस्कार से सम्मानित स्वर कोकिला लता मंगेशकर भोजपुरी में भी अनेक कालजयी गीत गवले बाड़ी. लता मंगेशकर भोजपुरी के पहिलके फिल्म में गाना गवले बाड़ी आ ओकर वीडियोज अभियो काफी देखल जाला. लता जी के पहिलका सबसे मशहूर गाना पहिला भोजपुरी फिल्म हे गंगा मईया तोहे पियरी चढईबो के टाइटल ट्रैक रहे जेकरा के उ अपना छोट बहिन उषा मंगेशकर के साथ मिलके गवले बाड़ी. ई गाना इतिहास रच गइल.\nएह गीत के संगीत तबके हिंदी फिल्मन के प्रसिद्ध संगीकार चित्रगुप्त जी देले रहनी आ लिखले रहनी लीजेंड गीतकार शैलेन्द्र जी. ‘’ हे गंगा मईया तोहे पियरी चढ़इबो, सइंया से कर द मिलनवा हे राम'' केकरा ईयाद ना होई.\nआज सुर साम्राज्ञी लता मंगेशकर जी के जन्मदिन ह. अइसे त आज तीन गो शख्सियत के जन्मदिन बा. शहीद-ए-आजम भगत सिंह, सुर साम्राज्ञी लता मंगेशकर आ भारत खातिर पहिला व्यक्तिगत ओलिंपिक गोल्ड मेडल जीते वाली अभिनव बिंद्रा के. लेकिन हम बात करत लता मंगेशकर के.\nलता मंगेशकर के जन्म 28 सितम्बर 1929 के इन्दौर में पिता पंडित दीनानाथ मंगेशकर आ माता शेवंती के घरे भइल. लता के बाबूजी मराठी संगीतकार, शास्त्रीय गायक आ थिएटर एक्टर रहलें जबकि माई गुजराती रहली. बचपने से लता के घर में गीत-संगीत के माहौल मिलल आ पांचे साल के उमिर से उनकर बाबूजी उनका के संगीत सिखावे लगलें.\n1942 में पिता के निधन के बाद लता पर परिवार के जिम्मेदारी आ गइल. तब लता जी हिंदी-मराठी फिल्मन में अभिनय भी कइली. मराठी फिल्म में गाना भी गवली. तब से शुरू भइल सिलसिला कुछ साल पहिले तक जारी रहल. 2001 में उनका के भारत रत्न से सम्मानित कइल गइल. एकरा पहिले पद्मभूषण (1969), दादा साहब फाल्के पुरस्कार (1989) आ पद्म विभूषण (1999) से पुरस्कृत कइल गइल. तीन बार राष्ट्रीय फिल्म पुरस्कार आ आठ बार फिल्मफेयर पुरस्कार जीतली. मध्यप्रदेश सरकार त लता मंगेशकर के नाम पर भी पुरस्कार देला. लता जी 20 भाषा में 30 हजार से बेसी गाना गवले बाड़ी. आज हम बात करत बानी भोजपुरी सिनेमा के संगीत में उनका योगदान के.\nसही माने में मधुरता\nआज भोजपुरी फिल्म के गाना के मतलब दिनेश लाल यादव, पवन सिंह आ खेसारी लाल यादव के गाना हो गइल बा. एही तीन जाना के गीत सबसे ज्यादा सुने के मिलेला. हालाँकि अक्षरा सिंह, रानी चटर्जी, काजल राघवानी जइसन एक्ट्रेसेस भी गावल शुरु कर देले बा आ इन्हन लोग के भी आज सुनल जाता. लेकिन भोजपुरी मे कबहूँ अइसन दौर रहे, जब हिंदी फिलिम के लीजेंड गायक भी भोजपुरी फिल्मन में गीत गावत रहे लोग. उ भोजपुरी सिनेमा के सुनहरा दौर रहे, जब मोहम्मद रफी साहब, किशोर कुमार, मन्ना डे, लता मंगेशकर, आशा भोंसले अउर तलत महमूद सहित ओह बेरा के लगभग हर बड़ा बॉलीवुड गायक भोजपुरी के एक से बढ़ के एक सुपरहिट गीत गवले रहे लोग.\nआज लता जी के जन्मदिन ह त मिसाल के तौर पर रउआ सभन के सामने हम लता मंगेशकर के गावल कुछ भोजपुरी गीत पर चर्चा कर रहल बानी. एह चर्चा से रउआ लोग के ई बात पता चली कि गीत-संगीत के स्तर पर हमनी के केतना दरिद्र हो गइल बानी जा. कहाँ रहनी जा आ कहाँ आ गइल बानी जा. जहाँ पहुँचल बानी जा दुनिया के नजर में उहे हमनी के छवि बन गइल बा. काहे कि गाना सिर्फ गाना ना ह, उ शब्द के खोखला कंकाल ना ह, उ हमनी के घर-आंगन अउर समाज के आईना ह. त का हमनी के अइसने लंगटा, निर्लज्ज, बेहया अउर मूर्ख बानी जा. एक तरफ त भोजपुरी फिल्म दुनिया भर में हमनी के भाषा के प्रचार-प्रसार कइले बा त दूसरा तरफ हमनी के इज्जत के तार-तार कइले बा. हमनी के बेभरम कइले बा. हमनी के बेटी-बहिन के रस्ता-पेड़ा में चलल मुश्किल कइले बा. एही से हम अपना गौरवशाली इतिहास के झलक देखा रहल बानी कि ओह में आज के फ़िल्मकार लोग आपन चेहरा देखे अउर वाल्मीकि लेखा सुधरे.\nभोजपुरी सिनेमा के स्वर्ण काल\nजवना समय लता मंगेशकर भोजपुरी फिलिम में गावत रहली उ समय भोजपुरी सिनेमा के स्वर्णकाल रहे. जब एक से बढ़ के एक अमर फिलिम आ गाना के निर्माण भइल. एह में एगो अउर विशेष बात ई बा कि जवना बेरा ई सब होत रहे ओह बेरा अभिनेता से लेके क्रू तक हिंदी भा दोसर विकसित इंडस्ट्री के होत रहे. त जवन काम ओह बेरा भइल उ आज भी भोजपुरी सिनेमा में एगो मील के पत्थर बा. जबकि एह समय भोजपुरी में काम करे वाला अधिकांश लोग भोजपुरिये क्षेत्र के बाटे लोग तबो गीत-संगीत मे भोजपुरीपन नइखे आवत. गीत-संगीत से लेके फिलिम के हर क्षेत्र में पहिले से गिरावट आइल बा, ह्रास भइल बा. आज ग्लैमर के नाम पर फूहड़ता आ गीत के नाम पर तुकबन्दी होत बा. बहुत दुखद बा ई. तब हिंदी के टॉप के लोग भोजपुरी में काम करत रहे तबो भोजपुरी फिल्म के नाम भोजपुरी में रहत रहे अउर फिल्म के कहानी में, संवाद में अउर फिल्मांकन में भोजपुरियत बरकरार रहे. बाकिर अभी सभे भोजपुरी के बा लेकिन फिल्म के नाम रखाता हिंदी में अउर कथा-कहानी त बॉलीवुड अउर साऊथ के फिल्म के कॉपी पेस्ट होते बा, संवादों सी-ग्रेड हिंदी फिल्म के छिछोरा किरदार के हिंदी-भोजपुरी मिक्स भाषा जइसन हो गइल बा. भाषा पर केहू के नियंत्रण नइखे. ओकर बलात्कार जारी बा. ई बलात्कार गीत के भाषा में भी बा. कहे के मतलब ई कि एह घरी के अधिकांश गीत में भोजपुरी के संस्कार गायब बा अउर भाषा के बलात्कार जारी बा अउर निर्लज्ज, बेहया कलाकार पत्रकार से बतियावत में ई कहतो बा कि हमार सबसे हिट गाना बा 'पाण्डे जी का बेटा हूँ, चुम्मा चिपक कर लेता हूँ.' भा 'तनी सा जीन्स ढीला करs.' अउर 'दूध पी के मुंह फेर लिया, पिया मेरा कुछ नहीं किया.'\nसाठ से लेके अस्सी के दशक तक जवन गाना दिल से कनेक्ट होत रहे, दिल के साथ ट्यून होत रहे, उ अब चोली अउर चुनरी के साथ कनेक्ट हो गइल बा अउर ओही से ट्यून होता. आइटम डांसर कहतिया कि 'हम लहंगा झार देम त ओमे से ना जाने केतना नेता लोग निकल जाई.' पता ना उ लहंगा ह कि पार्लियामेंट ह कि नेता जी लोग के बईठाका ह. दरअसल एह घरी के भोजपुरी गीत-संगीत पर जेतना वैज्ञानिक प्रयोग होता, ओतना त विज्ञान के प्रयोगशाला में भी ना होत होई. फिल्म 'पत्थर के सनम' में एगो गाना में ओकर हीरो आ गायक कल्लू अपना हीरोइन से कहsतारें कि 'ए रानी पियल कर कद्दुआ के रस, जवानी तोहर वश में रही.' त अभी के भोजपुरी सिनेमा तरह-तरह के वैज्ञानिक प्रयोग से गुजरता, लैब में पड़ल बा. देखीं आगे कइसन-कइसन चमत्कार होता?\nफिलहाल हमनी के लता जी के भोजपुरी गीतन के मजा लिहल जाय.\nजइसन कि हम बतइबे कइनी ह कि लता मंगेशकर भोजपुरी के पहिलके फिल्म में गाना गवले बाड़ी हे गंगा मईया तोहे पियरी चढईबो अपना छोट बहिन उषा मंगेशकर के साथ मिलके. दूनू बहिन के जोड़ी एगो अउर मचलत गाना एही फिल्म में गवले रहे लोग जवना के बोल रहे 'मारे करेजवा में तीर'. ई गाना सुनला पर अइसन लागेला कि कवनो हिंदी के सदाबहार नगमा सुन रहल बानी जा.\nलता मंगेशकर दूसरकी भोजपुरी फिल्म लागी नाही छूटे राम में भी एगो गाना गवले रहली. उ गाना भोजपुरी सिनेमा के चंद माइलस्टोन गाना में से एक बा. ‘’लाली लाली होठवा से बरसे ललईया हो कि रस चुएला " गाना के तब के बॉलीवुड के मशहूर गीतकार मजरूह सुल्तानपुरी लिखले रहनी. लता जी के साथ तलत महमूद एह गाना के गवले रहले. कुमकुम आ असीम कुमार पर फ़िल्मावल एह गीत के जोड़ नइखे .\nलुक छिप बदरा में गाना मुजरा शैली में फिल्मावल गइल गाना बा जवना के लता मंगेशकर ही गवले बाड़ी. ई गाना तब के हिंदी फिल्मन के मुजरा गाना के बराबरी करत रहे आ नॉन भोजपुरिया लोग भी एकरा के खूब चाव से सुने. इहो गाना भोजपुरी के पहिलके फिल्म से रहे.\nताजा तरीन दौर में भी एगो गीत\nलता मंगेशकर बाद के फिल्म में भी गाना गवले बाड़ी. उ रवि किशन के फिल्म दूल्हा अइसन चाही में एगो गाना गवले बाड़ी. गाना रीतिया पिरितिया के खेल रवि किशन आ स्वीटी छाबड़ा पर फिल्मावल गइल बा. एही फिल्म से अभी के भोजपुरी फिल्मन के दमदार विलेन अवधेश मिश्रा भोजपुरी में डेब्यू कइले रहले.\nपुराना भोजपुरी फिल्मन के गाना के शब्द आ संगीत के स्तर देखीं त उ बॉलीवुड के बराबर लागत बा अउर ओह में खाली भाषा के फर्क बा. आज के भोजपुरी फ़िल्मी गीत के सुनीं भले उ खेसारी लाल गवले होखस, पवन सिंह गवले होखस या केहू और गायक, उ गीत-संगीत हिंदी गीतन के पास तक नइखे फटकत, बराबरी के बात त सपना बा. ( लेखक मनोज भावुक भोजपुरी सिनेमा के इतिहासकार हैं )


भोजपुरी सिनेमा, भोजपुरी सांग वीडियो, फोटो, Gossips, News - भोजपुरी लहर\nविजय चौहान & शिल्पी राज का भोजपुरी गाना ‘रील बना के जियत रहा’ रिलीज हो गया है। विजय चौहान आ शिल्पी राज एह गाना के गवले बानी. विजय चौहान गीत के बोल लिखले बाड़न. संगीत के प्रस्तुति आर्य शर्मा कइले बाड़न. ई वीडियो भोजपुरिया के निर्देशन बा। माही श्रीवास्तव जी के साथ देख रहे हैं…\nराहुल हुलचल और अंतरा सिंह प्रियंका का भोजपुरी गाना ‘कजरवा का के काजल’ रिलीज हुआ। ई गाना राहुल हुलचल आ अंतरा सिंह प्रियंका गवले बानी। गीत के बोल अरविंद निषाद…\nइस गाने को पवन सिंह ने गाया है।। गाने के बोल पिंकूबा ने लिखे बानी।। संगीत के विनय के नायक के ने दिया है। एह वीडियो गीत के हवाला भोजपुरी…\nअजीत आनंद और नेहा राज का भोजपुरी गाना ‘एगो यादव जी के लईका पसंद बा’ रिलीज हुआ। अजीत आनंद अउर नेहा राज के ई गाना गवले बानी। गीत के बोल…\nप्रमोद प्रेमी यादव का भोजपुरी गाना ‘आई लव यू लिखल बा’ रिलीज हो गया। प्रमोद प्रेमी यादव जी ई गाना गवले बानी। विशाल भारती गीत के बोल लिखले बाड़न. संगीत…\nअरविंद अकेला कल्लू & अंतरा सिंह प्रियंका का भोजपुरी गाना ‘जनुवा पे चुराईल के सया बा’ रिलीज हो गया है। अरविंद अकेला कल्लू & अंतरा सिंह प्रियंका जी के ई…


आईएनएक्स मीडिया मामला में कार्ति चिदम्बरम गिरफ्तार – टटका खबर\nFeb 28, 2018 कार्ति चिदम्बरम\nनयी दिल्ली, 28 फरवरी (वार्ता) केंद्रीय जांच ब्यूरो (सीबीआई) आजु आईएनएक्स मीडिया से जुड़ल मनी लांड्रिंग के मामिला में केंद्रीय मंत्री रहल पी. चिदम्बरम के बेटा कार्ति चिदम्बरम के चेन्नई हवाई अड्डा पर उतरते गिरफ्तार कर लिहलसि. कीर्ति लन्दन से आवत रहलें.\nजांच एजेंसी के दावा बा कि कार्ति जांच में सहयोग नइखन करत. कार्ति के आजुए चेन्नई से दिल्ली ले आवल जाई. पर साल 15 मई के सीबीआई कार्ति का खिलाफ आपराधिक षड्यंत्र रचे, धोखाधड़ी, भ्रष्ट आ अवैध काम ला धन लेबे, सरकारी कर्मचारी के निर्णय बदले ला प्रभावित करे आ आपराधिक दुराचार के मामिला दर्ज कइले रहुवे.\nकार्ति चिदंबरम पर आरोप बा कि ऊ मुम्बई के आईएनएक्स मीडिया के विदेशी निवेश संवर्धन बोर्ड (एफआईपीबी) से हरियर झंडी दिखवावे का नाम पर 3.5 करोड़ रुपिया लिहले रहुवन. ओह घरी कार्ति के बाप पी चिदम्बरम केंद्रीय वित्त मंत्री रहलन.\nदू दिन पहिलहीं दिल्ली के एगो अदालत कार्ति के चार्टर्ड एकाउंटेंट एस भास्कररमन के 14 दिन के न्यायिक हिरासत में भेजले बिया. उहो एही मामिला में गिरफ्तार बाड़ें.


बिहार के राजनीति से संस्कृति के विदाई कब के हो चुकल बा. उहां संस्कृति अब राजनीति के हथियार-औजार बने के आपन क्षमता कब के खो चुकल बा.\nLast Updated: October 20, 2020, 11:39 PM IST\nडॉ सागर के गीत 'बंबई में का बा' बिहार के चुनाव में एगो विस्तार पइले बा. बिहार में का बा, बिहार में ई बा प सोशल मीडिया आ टीवी पर मनसाइन बहस आ जंग चल रहल बा. चटखारा ले के भी आ गरिया-सरिया के भी. हालांकि ई बाउर बात बा. कलाकार के स्वतंत्रता बा कि उ अपना पसंद के गीत गाई. ओकरा ई भी स्वतंत्रता बा कि उ अपना पसंद के राजनीतिक धारा के चयन करी. कलाकार के एतना स्वतंत्रता देबहीं के चाही. रउआ नइखे पसन, रउआ ओकरा के ना सुनीं. ओकर कला के महत्व ना दिहीं, ई राउर अपना हाथ में. खैर! त बात होत रहे एगो गीत के पैरोडी बन के निकलल दु गो गीतन के जंगल के.\nसोशल मीडिया प भले देख के लागत होखे कि बिहार चुनाव में धरातल प भी एह गीतन के असर बा, त रउआ भरम में बानी. ई जंग सोशले मीडिया आ टीवी प बा. बिहार के चुनाव में गीत कवनो हथियार-औजार लेखा भूमिका में नइखे. बिहार के राजनीति से संस्कृति के विदाई कब के हो चुकल बा. उहां संस्कृति अब राजनीति के हथियार-औजार बने के आपन क्षमता कब के खो चुकल बा. ओकर अनेक कारण रहल बा. उ एगो अलगा विषय हो जाई. तबो जब गीत प बात चल रहल बा त एही प कुछ बात हो जाव.\nएह प कुछ बात होखे, ओकरा पहिले ई एगो बात भी हमनी के स्वीकार कर लेबे के चाहीं कि सोशल मीडिया के जमाना में एगो नवका रोग महामारिये लेखा फैलल बा. गांव में एगो कहावत कहल जात रहे कि सावन में सियार जनमले,भादो में बाढ़ आईल, आसिन में कहले कि बाप रे बाप,अईसन बाढ़ त देखलहीं ना रहीं. कवनो बात जब सोशल मीडिया के जमाना प, एह मंच प लोकप्रिय हो रहल बा, त तुरंते ईहो कहल जा रहल बा कि ई त ना भूतो-ना भविष्यति ह मामला. पहिल बार हो रहल बा. ई कहउतिया दिमाग में राखे से आगे एह विषय प बात करे में आसानी होखी.\nत बात बंबई में का बा गीत के बिहार चुनाव में विस्तार प. डॉ सागर बंबई में का बा गीत बंबई में रहेवाला प्रवासी मजदूर आ कामगार लोगन के आधार बना के लिखले बाड़े. कमाल के गीत बा. बाकि ओही तर्ज आ पैटर्न के अपना के बिहार के चुनाव में ई गीत आईल. भोजपुरी गायकी के दुनिया में पिछिलका करीब दस साल में ई नवका रोग बा कि जवन गीत हिट होखत बा, ओकर तर्ज, ओकर पैटर्न पकड़ के दे दनादन गीत लिखाला-गवाला.अईसन अनेक गीतन के उदाहरण मिली. हाले में आईल दु गो गीत के देख लेबल जाव. एगो खेसारी लाल यादव के गीत रहे- ठीक है. अब ओह ठीक है प सैकड़न गीत अपना-अपना तरीका से भोजपुरी में बनली सन.\nओही तरह से भोजपुरी में एगो गीत हिट भइल-हैलो कौन. ओह पैटर्न प भी दे दनादन गीत बनल. ई दु गो त उदाहरण बा, अईसन अनेक उदाहरण हाल के बरिस में मिल जाई. पहिले अईसन ना होखत रहे. बलेस्सर यादव के,भरत शर्मा के, शारदा सिन्हा के, मुन्ना सिंह के अनेक गीत हिट भइली सन, जुबान प चढ़ली सन बाकि ओह पैटर्न प तुरंत गीत ना गवाये लागत रहे. ई त एगो बात भइल. अब ढेर लोग के ई लागत बा कि बाबा रे बाबा, ई पहिलका बेर हो रहल बा जब कवनो गीत चुनाव में एतना लोकप्रिय हो रहल बा. जेकरा ई लाग रहल बा, ओह लोगन के चुनावी गीतन के इतिहास जाने के चाहीं. चुनाव में गीतन के चलन के इतिहास जाने के चाहीं.\nचुनाव के बेरा में भोजपुरी गीतन के एगो परंपरा रहल बा. ढेर लोग के इयाद होखी कि जब झारखंड के बंटवारा भइल रहे तब बिहार के सबसे डाउन देखावे खातिर एगो गीत आइल रहे— मिसरी मलाई खइलू,कइलू तन बुलंद,अब खइह सकरकंद, अलगा भइले झारखंड.... इहो इयाद होखी कि एगो गीत लालू प्रसाद यादव खातिर आईल रहे—-धन फुलवरिया,धन माई मरछिया, लालू भइया जिनके ललनवा, कि जानेलाल जहनवा ए रामा...अजीत अकेला गवले रहले ई गीत. ई दु गो गीतन के उदाहरण दे रहल बानी. एह गीतन के लोकप्रियता कवनो कम ना रहे.\nचुनाव में गीतन के ही बात चली त मशहूर जनगीतकार बिजेंदर अनिल के एगो गीत के जोड़ा अब ले ना आईल. तीन—चार दशक पहिले के बात बा, जब मुखिया के चुनाव होखे लागल त बिजेंदर अनिल गीत लिखले- आईल बा वोट के जमाना हो, पिया मुखिया अब बन जा... एह गीत में मुखिया के भ्रष्टाचार आ लूट के कथा रहे. गांव-गांव में लोकप्रिय भइल रहे. बाकि बिजेंदर अनिल के पहचान एह गीत से नइखे. उहां के मूल पहचान बा जनता के गीत लिखे खातिर, राजनीतिक गीत लिखे खातिर रहे.\nउहां के एगो गीत बिहार के कालजयी राजनीतिक गीत मानल जाला- केकरा से करीं अरजिया हो, सगरे बटमार.ई गीत तो अबले बिहार के राजनीतिक आंदोलनकारियन खातिर, संघर्षरत जनता खातिर मंत्र गीत लेखा मानल जाला.गाजीपुर के रहेवाला गीतकार हईं विनय राय बाबूरंगी. उहां के एगो गीत लिखनी- माई रे माई बिहान होई कहिया, भेंड़ियन से खाली सिवान होई कहिया. ई गीत अवते के साथे जन-जन के प्रिय गीत भइल आ अब ले ओही तरह लोकप्रिय बा. ई कुछ उदाहरण देबल गईल ह.\nएह कड़ी में त सबसे बड़ नाम गोरख पांडेय के बा, जिहां के लिखल भोजपुरी के नवगीत सदाबहार जनगीत मानल जाला. हिल्लेले झकझोर दुनिया...समाजवाद बबुआ धीरे-धीरे आई... एक दिन राजा मरले आसमान में उड़त मैना... जइसन गीत. एह कुल गीतन के चरचा के मकसद ई बा कि जानल जाव कि ई पहिलका बेर नइखे होखत कि राजनीति के गीत भोजपुरी में लिखाईल भा गवाईल बा. चुनाव के समय गीत आवत रहल बा. राजनीति के गीत लिखात रहल बा. हां, हमनी के फरक समझे के होखी. चुनाव के गीत अलग होला, राजनीति के गीत अलग, जनता के गीत अलग होला. चुनाव के गीत अल्पकालिक होला.\nउ बहुत कम समय खातिर चाहे त विरोधी पार्टी के लाभ पहुंचावे खातिर भा सत्ता पक्ष के लाभ पहुंचावे खातिर लिखाला, गवाला. ओह में प्रतिध्वनित होखी कि जनता के आवाज बा, बाकि उ व्यक्ति सापेक्ष होला, एह से जनता के गीत ना होला. जनता के गीत में व्यक्ति से जादा व्यवस्था सापेक्ष गीत होला. व्यवस्था के चुनौती देबल जाला. जइसे बिजेंदर अनिल,रमताजी,विनय राय बाबुरंगी,गोरख पांडेय के गीतन में देखे के मिली.\nएह से कवनो चीज प ना भूतो ना भविष्यति के प्रमाण पत्र कवनो चीज के एतना जल्दी सोशल मीडिया प कवनो चीज देख के ना देबे के चाहीं. रहल बात भोजपुरी में जनता के गीत के, शासन सत्ता के खिलाफ गीत के त आखिरी में एगो अउरी बात कहल चाहब. कबीर भोजपुरी के आदि कवि मानल जाले. कबीर त एकरे सूत्रधार रहले. उ अपना समय के धार्मिक-सामाजिक सत्ता के चुनौती दे के ही कवि बनले. उ एक साथ हिंदू,मुसलमान, दुनों के धार्मिक सत्ता के चुनौती देत रहले. एह से भोजपुरी में सामाजिक बदलाव के गीत, राजनीति के गीत,जनता के गीत के परंपरा सदियन से बा. हां, बाकि जनता के गीत,राजनीति के गीत, बदलाव के गीत अलग होला आ चुनाव के गीत अलग.\nभोजपुरी में पढें – पर्व-त्योहार के मजा आखिर कहें घटत जाता\nभोजपुरी विशेष – कातिक पूर्णिमा के महातम अउर काशी में नहान\nभोजपुरी में पढ़ें - डूबत सूर्य के अर्घ्य देबे के अद्भुत परंपरा


टटका खबर, शनिचर ११ फरवरी २०१२ | Anjoria's Weblog\nबिहार सरकार राज्य से भिखमंगी खतम करे के फैसला कइले बिया. एह योजना में भिखमंगन, किन्नर आ कुछ सूचित जनजातियन के शामिल कइल जाई आ ओह लोग के वित्तीय सामाजिक सांस्कृतिक आ आर्थिक विकास खातिर योजना बनावल जाई.\nकोसी महासेतु के नाम राखे पर विवाद बढ़ल जात बा. कुछ लोग एकर नाम बीपी मंडल पर त कुछ लोग ललित नारायण मिश्र पर रखवावल चाहत बा.\nरोहतास जिला के बलिया कोठी गाँव के पुरान स्वतंत्रता सेनानी मथुरा प्रसाद के पनचान्बे बरीस का उमिर में निधन हो गइल.\nयूपी चुनाव के दुसरका दौर में साठ फीसदी मतदान के खबर बा जवन पिछला बेर ले छत्तीस फीसदी बेसी बा. कुशीनगर, गोरखपुर, मऊ, गाजीपुर आ महाराजगंज जिलन में साठ फीसदी से बेसी मतदान भइल. मऊ में एक जगहा भीड़ पर काबू करे खातिर पुलिस लाठी चलवलसि जवना से कुछ लोग घवाहिल हो गइल. बलिया के बांसडीह इलाका में मतदान खतम होखला का बाद भइल झगड़ा में गोली चलल आ तीन जने घवाहिल हो गइले.\nप्रधानमंत्री डॉक्टर मनमोहन सिंह आजु अपना मंत्रिमंडल के सहयोगियन का साथे टू-जी घोटाला में सुप्रीम कोर्ट के फैसला से भइल फजीहत से निपटे का बारे में राय मशविरा कइले.\nचुनाव आयोग आजु राष्ट्रपति से केन्द्रीय कानून मंत्री सलमान खुर्शीद का खिलाफ ओरहन दर्ज करवलसि कि मंत्री के बयान से संवैधानिक संस्था के चुनौती मिलत बा. आयोग के निंदा का बाद सलमान खुर्शीद फेर कहलन कि आयोग चाहे त उनुका के फाँसी पर लटका देव बाकिर ऊ मुसलमानन खातिर नौ फीसदी आरक्षण के बात कहत रहीहें. कांग्रेस पिछड़ा वर्ग के दिहल जाये वाला आरक्षण में से काट के नौ फीसदी मुसलमान आ अल्पसंख्यकन के दिहल चाहत बिया. एकरा खिलाफ अपना के पिछड़न के पार्टी कहे वाला लोग चुप्पी साध लिहले बा.\nजम्मू-कश्मीर के मुख्यमंत्री उमर अब्दुल्ला काल्हु बारामूला जिला में सेना द्वारा गलती से एगो युवक के मार गिरावे का घटना के मजिस्ट्रेट जांच करावे के आदेश दिहलन.\nरक्षा मंत्री ए के एंटनी सोमार से दू दिन के सऊदी अरब यात्रा पर जइहे. कवनो भारतीय रक्षा मंत्री के ई पहिलका रियाद यात्रा होखी.\nकेन्द्रीय ग्रामीण विकास मंत्री जयराम रमेश कहलन कि ग्रामीण विकास योजना में होखत बड़हन घपलेबाजी का चलते सगरी ग्रामीण विकास योजना के नियंत्रक आ महालेखा परीक्षक का लेखा परीक्षा का दायरा में राख देबे के फैसला कइल गइल बा.\nअमरीका कहलसि कि ऊ मालदीव में राजनीतिक संकट के समाधान में मदद करे खातिर भारत का साथे मिलके काम करी.\nब्रिटेन में काल्हु रात एगो भारतीय छात्र पर चाकु से हमला कर दिहल गइल. स्कॉटलैंड यार्ड कहलसि कि प्रवीण रेड्डी नाम के ई छात्र एम.बी.ए. के विद्यार्थी हवे. ओकरा के अस्पताल में भरती करावल गइल बा. एह मामिला में गिरफ्तार ११ लोग में से सात जने के जमानत पर छोड़ दिहल गइल बा.\nपाकिस्तानी सेना अपना पांच गो अधिकारियन पर, प्रतिबंधित आतंकवादी गुट हिजबट तहरीर से सम्बन्ध बनावे के आरोप लगवलसि.\nअंतर्राष्ट्रीय ऊर्जा एजेंसी-आई ई ए के कहना बा कि ईरान पर तेल प्रतिबंध लगवला से दुनिया के बाजार पर कवनो अंतर नइखे पड़े वाला काहे कि अबही पर्याप्त आपूर्ति उपलब्ध बा.\nसूचना प्रसारण मंत्रालय प्रसारण उद्योग में निवेशकन के भरोसा बढ़ावे खातिर कुछ प्रस्ताव तइयार कइले बा जवना में डिजिटल हेडसेट आ सेटटॉप बॉक्स पर टैक्स घटावे आ आयकर में छूट देबे के प्रस्ताव शामिल बा.\nअतवार का दिने एडिलेड में तिकोनिया एकदिना क्रिकेट शृंखला में भारत आ आस्ट्रेलिया के मैच होखी. आस्ट्रेलिया आपन दुनु मैच जीत के माथ पर बा.जबकि भारत दुसरका जगहा. श्रीलंका आपन दुनु मैच हार चुकल बा.\nपटाया ओपन टेनिस टूर्नामेंट के डबल्स में सानिया मिर्जा आ ऑस्ट्रेलिया के अनास्तासिया रोदियोनोवा के जोड़ी फाइनल में चहुँप गइल बा.


टटका खबर (बुध,7अक्टूबर 2015) – टटका खबर\nअपना गोमांस वाला बयान से फेरा में पड़ल लालू मंगल का दिने कहलन कि कुकुर पोसे वाला लोग गाय पाले वाला लोग के उपदेश मत देव.\nबिहार विधान सभा के चुनाव जस जस नियरात बा तस तस नेता लोग, खास क के लालू प्रसाद बदजुबानी बढ़ल जात बा. गाय के मांस खाए का बारे में दीहव बयान का बाद लाल़ू अलगा थलगा पड़ गइल बाड़न. राहुल त अब उनका साथे लउकलो नइखन चाहत.\nबिहार में चुनाव प्रचार के दौरान एक-दोसरा का खिलाफ नफरत वाला भाषण देबे के आरोप में लालू प्रसाद, ओवैसी आ अमित शाह का खिलाफ केस दर्ज करावल गइल बा.\nबिहार विधान सभा चुनाव के चउथा दौर के चुनाव के अधिसूचना आजु बुध का दिने जारी होखे वाला बा. ई चुनाव 1 नवंबर के करावल जाई आ एकरा में 55 सीट के चुनाव होखे वाला बा. ई सीट पश्चिमी चंपारण, पूर्वी चंपारण, मुजफ्फरपुर, सीतामढ़ी, शिवहर, गोपालगंज आ सिवान के हई सँ. परचा दाखिल करे के आखिरौ दिन 14 अक्टूबर बावे.\nअठाईस अक्टूबर के होखे वाला तिसरका दौर के चुनाव ला अबले 351 जने आपन परचा दाखिल कइले बाड़न. परचा दाखिला के काम बियफे 8 अक्टूबर ले चले वाला बा.\nजदयू के बड़का नेता आ लालू प्रसाद के बहुत करीबी रहल सांसद रंजन यादव मंगल का दिने भाजपा में शामिल हो गइलन.\nसभके जान के अचरज होखी कि बिहार के दस करोड़ आबादी खातिर बिहार सरकार का लगे महज 95 गो सरकारी बस बाचल बाड़ी सँ.\nभाजपा के राष्ट्रीय अध्यक्ष अमित शाह के कहना बा कि भाजपा खातिर लालू से बड़का चुनौती ओवैसी बाड़न.\nवाराणसी में काल्हु के बवाल का बाद आजु शांति रहल. सगरी स्कूल कॉलेजन के बंद कर दीहल बा. प्रतिकार यात्रा में शामिल रहल कांग्रेसी विधायक अजय राय समेत पचासन लोगन के गिरफ्तार कर लीहल बा.\nदादरी घटना पर केन्‍द्र के भेजल रिपोर्ट में यूपी सरकार गोमांस के बात नइखे कहले ना ही इहे बतवले बिया कि अखलाक के हत्या काहे भइल. बस थाना में दर्ज जानकारी पठा के आपन काम चला लिहले बिया.\nयूपी में क्षेत्र आ जिला पंचायत चुनाव के पहिला दौर के चुनाव9अक्टूबर के होखे वाला बा आ एकर प्रचार के काम बुध के साँझ से बंद हो जाई.\nइलाहाबाद के नैनी इलाका के पंजाबी हाता सब्जी मण्डी में मंगल का दिने एगो मकान में धमाका का बाद तिमंजिला मकान भस गइल आ चार जने घवाहिल हो गइलें. कुछ लोग अबहियों मलबा में दबाइल हो सकेला.\nप्रधानमंत्री नरेन्‍द्र मोदी मंगल का दिने कहलन कि उनकर सरकार लमहर समय से चलल आवत निवेशकन के चिंता दूर करे ला बहुते निर्णायक फैसला लिहले बिया. बंगलुरू में भारत-जर्मन कारोबारी शिखर बैठक में बोलत पीएम मोदी के कहना रहे कि सरकार भारत के दुनिया में मैन्‍युफैक्‍चरिंग के गढ़ बनावे ला बहुते मेहनत करत बिया.\nपश्चिम बंगाल के राज्‍य चुनाव आयुक्‍त सुशांत रंजन उपाध्‍याय अपना पद से इस्तीफा दे दिहले बाड़न बाकिर राज्यपाल अबहीं ओकरा के सकरले नइखन आ ममता बनर्जी के लवटे तक तिकवे के कहले बाड़न. जान जाईं कि हाल ही में भइल तीन गो नगर निकाय चुनाव में बहुते हिंसा आ चुनावी गड़बडि़यन के शिकायत होखत बा आ वाम दल, भाजपा अउर कांग्रेस के लोग राज्य चुनाव आयुक्त के कहना बा कि अतना धांधली का बादो चुनाव रद्द नइखे कइल जात.\nसाल 84 के दंगा भइला का दुईए बरीस बाद मिलल सम्मान लपक के लेबे वाली नयनतारा सहगल मंगल का दिने आपन साहित्‍य अकादमी पुरस्‍कार लवटा दिहली काहे कि उनुका लागत बा कि देश मेंं असहिष्‍णुता बढ़ल जात बा. जान जाईं कि नयनतारा सहगल जवाहर लाल नेहरु के भांजी हई.\nपूरा तरह से देशे में बनावल पहिलका तारपीडो आ रिकवरी जलपोत आई एन एस अस्‍त्रधारणी के मंगल का दिने विशाखापट्टनम में नौसेना में शामिल क लीहल गइल.\nछप्पन दिन ले ‘गायब’ रहला का बावजूद कांग्रेस उपाध्यक्ष राहुल गांधी एह दौरान के वेतन आ भत्ता संसद से उठवले बाड़न जवना के खुलासा संघ के मुखपत्र आर्गनाइजर में कइल गइल बा. कांग्रेस के कहना बा कि एहमें कुछउ गलत नइखे आ सांसदन के एह तरह के अधिकार मिलल बा.\nशेयर बाजार में मंगलो का दिने तेजी बरकरार रहल. सेंसेक्स 147 अंक आ निफ्टी 34 अंक चढ़ के बंद भइल. हालांकि पाँच दिन के तेजी के सिलसिला तूड़त रुपिया 12 पइसा के कमजोरी का साथे बंद भइल.\nन्यूजीलैंड से मैच खेले गइल भारतीय टीम आज नेल्सन के मैदान में आपन पहिलका मैच दू गोल से हार गइल आ अपने कवनो गोल ना कर सकल.\nअब रेलवे के प्लेटफार्म टिकट मोबाइले से बुक करावल जा सकेला. एकर शुरुआत9अक्टूबर के मुंबई से होखी आ जल्दिए पूरा देश में एकरा के लागू क दीहल जाई.\nअमेरिकी एयरलाइन्स के एगो विमान उड़ावते में पायलट के दिल के दौरा से मौत हो गइल. बाकिर स पायलट ओकरा के सही सलामत उतार लिहलसि आ कवनो हादसा ना भइल. एह विमान पर डेढ़ सौ लोग सवार रहुवे.\nयमन के अदन शहर का एगो होटल प मंगल का दिने भइल हमला में बारह जने के मौत हो गइल. एही होटल में राष्ट्रपति पद से हटावल मंसूर हादी सरकार के लोग रहत बा.\nसउदी अरब के मक्का में हज का दौरान शैतान के ढेला मारत घरी मचल भगदड़ में मरे वाला भारतीयन के गिनिती 74 हो गइल बा.


Malikayin ke paati UP Election Rath Yatra Akhilesh yadav And Shivpal yadav Against CM Yogi Adityanath Bhojpuri - Bhojpuri में पढ़ें मलिकाइन के पाती-जोगी के हरावे खातिर यूपी में रथ जतरा पर निकलल नेता लोग – News18 Hindi\nयूपी में इलेक्शन अगिला साल बा, बाकिर नेता लोग अबहिये से हड़बड़ा गइल बा। समाजवादी पाटी के नेता अखिलेश जादो आ प्रगतिशील समाजवादी पाटी के नेता उनकर चाचा शिवपाल जादो अलगे-अलगे रथ जतरा पर निकल बा लोग। कांगरेस त लखीमपुर खीरी में किसान आंदोलन में आठ आदमी के मुअला से बेसी जोश में बिया।\nपांव लागीं मलिकार ! यूपी में वोट त अगिला साल होखे के बा नू मलिकार। अबहिएं काहें सगरी नेता लोग एतना हड़बड़ाइल बा ! सुने में आइल हा कि समाजवादी पाटी के नेता मोलायम सिंह जादो के बेटा अखिलेश जादो आ उनकर चाचा प्रगतिशील समाजवादी पाटी के नेता शिवपाल जादो अलगे-अलगे रथ जतरा पर निकल बा लोग। कांगरेस त लखीमपुर खीरी में किसान आंदोलन में आठ आदमी के मुअला से बेसी जोश में बिया। एकरा के ऊ बिलाई के भागे सिकहर टूटला अइसन मान लिहेले बिया। जगहा-जगहा अब किसान सम्मेलने करावे के बतकही करतिया। कांगरेस के नेता कबो कूद के राष्टपति से भेंट करत बा लोग त कबो आंदोलन में मुए वाला परिवार के दोसरा राज के कांगरेसी मुखमंतरी लोग बढ़-चढ़ के पइसा बांटे में लागल बा लोग। जोगी जी पैंतालीस लाख दिहले त छत्तीसगढ़ आ पंजाब के मुखमंतरी लोग पांच लाख बेसी देबे के कहले बा।\nअखिलेश आ उनकर चाचा त रथ जतरा में यूपी के इलाका इलाका घूमे में लाग गइल बा लोग। मायावती बहिन अबे चुप बाड़ी, बाकिर उनहूं के माथा में कवनो ना कवनो खुड़चाल जरूर चलत होई। सबसे बड़ बात ई बा मलिकार कि सभे जोगी के हरावे खातिर तैयारी में लागल बा, बाकिर केहू के पकिया उमेद नइखे कि अकेले जोगी के हरावल जा सकेला। एही से अखिलेश जादो कह देले बाड़े कि चुनाव के बाद जरूरत परल त जोगी के सगरी विरोधी लोग एक संगे होके सरकार बनाई। एकर माने त इहे भइल नू मलिकार कि अबे केहू के ई भरोसा नइखे होत कि जोगी बाबा के ऊ लोग आसानी से हरा पाई। जोगियो बाबा कम नइखन। ई लोग केतनो हड़बोंग मचावता, बाकिर आस्ते-आस्ते ऊ सगरी काम कायदे से निपटावत जा तारे। पांड़े बाबा बतावत रहुवीं कि गोरखपुर में जवन एगो मडर पुलिस वाला कइले सन, ओकरा परिवार के नौकरी आ पइसा देके जोगी जी मना लिहले। जवन दोषी पुलिस वाला रहले, ओकनी के धर-पकड़ शुरू हो गइल। एही तरे लखीमपुर खीरी में जेतना लोग मुअल, ओकरा घर-परिवार के पैंतालीस लाख रुपिया देके जोगी जी मना लिहले। जवना टेनिया पर गाड़ी से कुचरला के विरोधी लोग आरोप लगावल, ओकरा के पकड़वा के जेल भेजवा दिहले। अब ई लोग ओकरा बाप के मोदी जी के मंतरी पद से हटावे पर अड़ल बा। हो सकेला कि फूल छाप पाटी ओह लोगन के इहो बात मान के सगरी हवा निकाल देव। पांड़े बाबा कहत रहुवीं कि एगो जोगी के खिलाफ सगरी पाटी के लोग एकवट गइल बा। जोगी एह लोगन अइसन बेसी फटर फटर नइखन बोलत। ऊ चुपचाप सगरी ममिला के निपाटावत जा तारे। एही के कहल जाला मलिकार- हाथी चले बाजार, कुकुर भूंकें हजार।\nरथ जतरा पर हमरा इयाद मलिकार कि आडवानी जी भी रथ जतरा निकलले रहले। तब फूल छाप के दू गो एमपी रहले। वोह रथ जतरा के फायदा ई भइल कि दू एम वाली पाटी आज सैकड़ा एमपी के सबसे बड़ पाटी हो गइल बिया। एहू लोग के बुझात होई कि रथ जतरा से जब फूल छाप पाटी के एतना फायदा भइल त हमनियो के काहें ना निकालल जाव। एह लोगन के ई बात भुला जाता कि तब राम जी अजोध्या में मंदिर बनावे खातिर आडवानी जी रथ जतरा निकलले रहले, जवना में सगरी जात के हिन्दू एकवट गइल रहले। ई लोग के त पोलटिक्से जात पर बा।\nबड़ बड़ वीर दहाइल जास, गदहा पूछे केतना पानी\nपांड़े बाबा बिहार के खबर सुनावत रहुवीं। कहत रहुवीं कि तारापुर आ कुशेसर स्थान में असेंबली के उपचुनाव होता। साल 2020 में ललटेन छाप से गरजोरी क के कांगरेस चुनाव लड़लस। बाकिर अबकी बेर एह उपचुनाव में हकमारी के इलजाम ललटेन छाप पर लगा के इयारी तूर लिहलस। दूनू सीट पर आपन कंडिडेट खड़ा कइले बिया। दू के झगरा में तीसर लालू के बड़कू सवांग टपक परल बाड़े। एह घरी अपना भाई-माई से उनका पेपटरी बा। उहो एग जगहा से आपन कंडिडेट खड़ा कइले रहले हां। छोटकू भाई ओकरा के पटिया लिहले। अब सुने में आवता कि बड़कू आपन कंडिडेट जरूर उतरिहें, बाकिर अबे नांव ना बतइहें, जवना से केहू तूर-छटका के अपना में मिला लेव। ऊ 17 तारीख के दूनू जगहा जइहें आ अपना कंडिडेट खातिर परचार करिहें। एही के कहल जाला मलिकार- बड़ बड़ वीर दहाइल जास, गदहा पूछे केतना पानी।\nबिहार में के बा बरियार, एही बेर बुझा जाई\nबिहार में ललटेन छाप के नेता लोग सपना देखता कि दुनू सीट अबकी मिल गइल त नीतीश सरकार के पटके में देर ना लागी। हाथ छाप वाली कांगरेस का अपना कन्हैया कुमार पर भरोसा बा। नीतीश कुमार के फूल छाप के संगे अपना इयारगही पर पकिया बिसवास बा। सुने में आवता कि लालू जादो भी 20 तारीख के आवे वाला बाड़े। कन्हैया कुमार 22 के पहुंचिहें। सभे अपना जोड़-तोड़ में लागल बा। एही बेर बुझा जाई कि बिहार में बरियार के बा। कन्हैया कुमार कांगरेस के बेड़ा पार लगा पइहें कि लालू-तेजस्वी कवनो करामात क पइहें। आ कि नीतीश कुमार अपना काम-धाम से सबका पर भारी परिहें।\nबिन बिजुरी सब सूना रे भाई !\nएगो हमनी के टाइम रहे मलिकार कि ललटेन भा ढेबरी से काम चल जात रहे। गरम लागे त बांस के बेना डोला के काम चल जाव। बाकिर अब बुझाता कि ई कुल सपना के बात हो गइल। बिजुरी अइसन आदत बिगाड़ दिहलस कि अब लाइन कटे लागल बा त बुझाता कि परान निकल जाई। सुने में आवता कि बिजली घर के जरी कोयला हइए नइखे। पांच-सात घंटा बिजुरी कट जाता त तराही तराही मच जाता। लोग के अदतियो त बिगड़ गइल बा मलिकार। केहू अब दुआर पर सुतते नइखे। सांच कहीं त केहू के दुआर रहिये कहां गइल बा। किरिन डुबान होते लोग के घरे आंच बरा जाई आ सात बजे ले लोग खा-पीके के ओंघा जाई। अब त बिजुरी बिना ना पानी के मोटर चलता आ ना पंखा। अंजोर के इंतजार में लोग चूल्हा नइखे बारत। पांड़े बाबा कहत रहुवीं कि ढेर दिन अइसन ना रही। खदान में कोयला निकाले खातिर तीन पाली में काम होता। देवराई ले बिजली के हालत सुधर जाई। बाकी अगिला पाती में।


Festival of delicious sweets is coming You should also be familiar with the colors of Holi Bhojpuri Spl: आ रहल बा मिठाई के त्योहार, हो जाईं होली के रंग में सरोबार\nBhojpuri Spl: आ रहल बा मिठाई के त्योहार, हो जाईं होली के रंग में सरोबार\nहोली एगो अइसन परब ह जेमे छोट बड़ बूढ़ सबिका क मन में उमंग भर जाला. एमे अउर रंग डालेला मर मिष्ठान. अइसे त मर मिठाई के बिना हमनी क कौअनो परब त्योहार पूरा न होला. होली में त मर मिठाई क एगो अलगे स्थान ह. खाए पिये वाला इ परब, पुआ अउर गुजिया जइसन मिष्ठान क सवाद बिना पूरा ना हो सकेला.\nLast Updated: March 23, 2021, 12:36 PM IST\nफागुन क बयार बंसत पंचमी से ही बहे लागल ह, जेके फगुनहट कहल जाला. फगुनहट चलला के साथे ही होली क रंग भी लोगन क मन के रंगे लागे ला अउर होली के हफ्ता भर पहिले से ही लोगन क तन भी रंगाए लागे ला. बिहार अउर पूर्वांचल में त बसंत पंचमी के दिने से लोग अबीर गुलाल उड़ावे लगे लं. होली एगो अइसन परब ह जेमे छोट बड़ बूढ़ सबिका क मन में उमंग भर जाला. एमे अउर रंग डालेला मर मिष्ठान. अइसे त मर मिठाई के बिना हमनी क कौअनो परब त्योहार पूरा न होला. होली में त मर मिठाई क एगो अलगे स्थान ह. खाए पिये वाला इ परब, पुआ अउर गुजिया जइसन मिष्ठान क सवाद बिना पूरा ना हो सकेला.\nबिहार अउर पूर्वांचल क भोजपुरिया समाज में पुआ सवाद त अइसन घुलल मिलल ह कि एकरा बिना कौअनो परब त्योहार क कल्पना न कइल जा सकेला. तेपर होली में त एकर सवाद अउर बढ़ जाला. पुआ माने गेहूं क आटा में दूध आ चीनी बा गुड़ मिला के बनावन घोल जेमे आपन क्षमता के बराबर मिलावल जाला किशमिश अउर छोहाड़ा. इ गाढ़ा घोल के गरम देसी घी बा डालडा में छान के बने ला पुआ. होली में बिहार पूर्वांचल क गांव देहात बा शहर में घरे घरे बनेला पुआ. होली खेले आवे वालन मेहमानन के पुआ जरूर परोसल जाला. कहूं कहूं कटहर क तरकारी बा आलू दम के साथे त कहूं कहूं भांग बा ठंडई के साथे. भांग ठंडई छान के जे मेहमान पुआ क सवाद लेला ओकर मजा दोगुना हो जाला.\nकहल जाला कि भांग छनला के बाद लोगन क भूख बढ़ा जाला एकरा बाद उ केतना पुआ खा जाला ओके पतो न चलेला. कुछ लोगन के पुआ क ढेर मजा कटहर क तरकारी बा आलू दम से आवेला त कुछ लोग पुआ निछाने खाइल पसंद करेला. पुआ जइसन मीठा के तरकारी के साथे खाए के मजा होली जइसन परब पर ही उठावल जा सकेला. माने नमकीन व मीठा दूनो क सवाद एक्के साथे. नॉनवेज क शौकीन लोग त मांस मुर्गा के साथो पुआ क सवाद उठावे ला. नॉनवेज क शौकीन लोग त होली के दिने मांस मुर्गा बनावे से परहेज ना करेला. पुआ चाहे जइसे खाइल जाओ होली के दिन ओके खाए क अलगे मजा ह.\nसमय के साथे पुआ बनावे क विधि में भी बदलाव आइल. बिहार अउर पूर्वांचल में त होली दिने आजो सादा पुआ बनावे क ही चलन ह जऔन बिना खराब होले हफ्ता भर चल जाला. लेकिन कुछ शौकिन लोग अब होली के दिने मालपुआ भी बनावे लगल ह. उहो शहरी इलाका क लोग. मालपुआ बनावे क आम विधि त सादा पुआ बनावे जइसन ही ह खाली ओमे पुआ क घोल में ढेर मात्रा में खोआ भी मिलावल जाला अउर घी बा डालडा में छनला के बाद ओके चीनी क चासनी में डुबावल जाला. चासनी में लिपटल होवे के चलिते एकर सवाद सादा पुआ से अधिका आवेला लेकिन एके एगो दूगो खइला के बादे मन भर जाला. दोसरा ओर सादा पुआ चाहे जेतना खाला मन ना भरेला भलेहू पेट भर जाए. एकरा अलावे चाशनी में लपटल होवे के चलते मालपुआ के ढेर दिन तक रखला में खराब होबे के डर रहेला. एही के चलिते बिहार अउर पूर्वांचल में सादा पुआ के ही बनावे अउर खावे खिआवे क चलन ह.\nहोली क मिठाई क चरिचा एगो अउरो देसी मीठा गुजिया के बिना पूरा ना हो सकेला. मैदा सूजी अउर खोआ से बनल इ मीठा के त समूचा उत्तरी भारत में गुजिया ही कहल जाला लेकिन बिहार क कई इलाका में एके पिड़किया भी कहल जाला. होली के दू तीन दिन पहिले से ही घरे घरे पिड़किया बा गुजिया बनावल शुरू हो जाला. केहू खाली खोआ डाल के गुजिया बनावे ला ता केहू सूजी अउर खोआ डाल के. मैदा क लोइ में सूजी खोआ क मिश्रण डाल के बनावल गुजिया के घी डालडा में छान के तैयार कइल जाला देसी मीठा गुजिया बा पिड़किया. होली के दिने आवे वाले मेहमानन के गुजिया अउर मैदा क नमकीन ( नमक पारा ) परोसल जाला. अबीर गुलाल मलला के बाद मेहमानन के गुजिया से मुंह मीठ करावल जाला. वइसे त घर में बनल गुजिया क सवाद क बाते कुछ अउरो ह लेकिन आजकल बनावे क झंझट झमेला से बचे वाला लोग बाजार में बनल गुजिया भी घरे ले आवे ला.\nबाजार माने मिठाई क दुकान में आजकल माने होली क मौका पर गुजिया भी खूब बिकात ह. होली के हफ्ता भर पहिले से छोट बड़ मिठाई के दुकानन में गुजिया बिकाए लगे ला. जब कऔनो मीठा क बाजारीकरण होला त ओकर बनावे क विधि भी बदल जाला. बाजार में बनल अधिकतर गुजिया चाशनी में लपटल होला. कुछ नामी मीठा क दुकानन में देसी माने सादो गुजिया भी मिलेला. बनेवा क झमेला से बचे खातिर पइसा वाला लोग ओके खरीद के ले आवे ला लेकिन घर में बनल सादा गुजिया क कऔऩो जोड़ ना ह. कहे क माने इ कि अब सब कुछ बाजार में मिले लागल ह … गुजिया से लेके मालपुआ तक लेकिन होली में जऔन मजा देसी पुआ अउर घर में बनल गुजिया से आवे ला उ सवाद बाजार में बनल मीठा में खोजला से भी नाही मिली. (डिस्क्लेमर- लेखक सुशील कुमार सिंह वरिष्ठ पत्रकार हैं.)


कुछ दिन पहिले ईसाई समुदाय के पर्व इस्टर का मौका पर इस्लामी आतंकी एगो चर्च पर हमला कर दिहलें जवना में सैकड़न लोग मराइल रहुवे. ओह हमला का बाद से श्रीलंका सरकार देश में इस्लामी आतंकियन पर कड़ा एक्शन लेत बिया बाकिर जनता में ओह समुदाय का खिलाफ अइसन नफरत पसर गइल बा कि रहि रहि के कहीं ना कहीं आपसी झड़प हो जात बा.\nएह माहौल के सम्हारे का मकसद से श्रीलंका सरकार काल्हु राति सगरी देश में रात के कर्फ्यू के एलान क दिहले बिया आ जनता से निहोरा कइले बिया कि सुरक्षा बल आतंकियन से लड़े में लगल बाड़ें आ एह समय एह तरह के हिसा से ओहलोग के परेशानी अउरी बढ़ि जाई. एह चलते जनता प्रशासन से सहजोग करे आ हिंसा जनि करे.\nश्रीलंका में सोशलो मीडिया पर रोक लगा दीहल गइल जेहसे कि अफवाहन के पसरे से रोकल जा सके. सोशल मीडिया पर श्रीलंका के मुस्लिम समुदाय के सामाजिक बहिष्कार करे के गोहा लगावल जा रहल बा. खास कर के मुस्लिमन के चलावल बिजनेस से कवनो वास्ता ना राखे के कहल जा रहल बा. जान जाईं कि इस्टर हमला वाला वारदात एगो बड़हन मुस्लिम बिजनेस परिवार के बेकत खुदे कइले रहलें.


भदोही में ट्रक से कचरा के एगो लडिकी के मौत – टटका खबर\nभदोही, 17 मार्च (वार्ता). भदोही शहर कोतवाली इलाका के चौबेपुर मोड़ का लगे आजु सबेरे एगो तेज रफ्तार ट्रक एगो लड़िकी के कचार दिहलसि.\nबतावल जात बा कि दुलमदासपुर बौलिया गांव के परवेज आलम अंसारी के 22 बरीस के बेटी जैनब बानो बीए फाइनल के छात्रा रहुवे. आजु ऊ अपना पड़ोस के एगो लड़िका तौसिफ का साथे मोटरसाइकिल से इम्तिहान देबे जात रहुवे. ओही मोटरसाइकिल पर तौसिफ के बहिनो बइठल रहल. जयरामपुर प्रजापतिपुर का लगे चौबेपुर मोड़ का लगे मोटरसाइकिल अनबैलेंस हो के पलत गइल. ओही समय पीछे से आवत एगो ट्रक जैनब के कचार दिहलसि. हादसा का बाद ट्रक छोड़ के चालक फरार हो गइल.\nएह बारे में भदोही कोतवाली में मुकदमा दर्ज करावल गइल बा. खिसियाइल लोग भदोही-औराई मार्ग पर जाम लगा दीहल आ ट्रक पर पथराव क के ओकरा के नुकसान चहुँपावल. बाद में शहर कोतवाल एम.के पाण्डेय लोग के समुझआ बुझा के जाम हतववलन.


दिलदार पवन सिंह – Anjoria\nपवन सिंह के दिलेरी से त सबही वाकिफ बा, लेकिन उनकर दिल कतना बड़ बा एहके कमे लोग जानेला. फिल्म “वीर-बलवान” के शूटिंग में पवन सिंह आपन दिलदारी देखाके सभकर दिल जीत लिहलें. भइल कि क्लाईमैक्स के शूटिंग में पवन सिंह फाइटरन के कौशल से अतना खुश भइलन कि ओह लोग के दस हज़ार के नकद इनाम दे घललें.\nकवनो एक्शन सीन के असरदार बनावे में फाइटरन के अहम् योगदान होला. एकरा बावजूद ओह लोग के ऊ तवज्जो ना मिले जवना के ऊ लोग वाजिब हकदार होला. बाकिर बात जब पवन सिंह के होखे त केहु का साथ नाइंसाफी होइए ना सके. इहे कारण ह कि पवन सिंह अपना दर्शकन का साथे-साथ अपना यूनिटो में लोकप्रिय हउवें. यूनिट के लोग मानेला कि अपना निजीओ ज़िनिगी में पवन सिंह असली हीरो हउवें.\nअसल हीरो उहे ह जे हर प्रतिभावान शख्स के हौसला आफजाई करे आ ओकरा के भरपूर मौका देव आगे बढ़े के.\n(स्पेस क्रिएटीव मीडिया)


टटका खबर, मंगल, २५ मई – Anjoria\nटटका खबर, मंगल, २५ मई\nमई 25, 2010 news in bhojpuri, टटका खबर\nसीपीएमटी के रिजल्ट निकलल\nसीबीएसई से १६ मई के भइल मेडिकल आ डैन्टल फाइनल प्रवेश परीक्षा के रिजल्ट निकल गइल बा. दसवीं के रिजल्ट २८ मई के सबेरे दस बजे से निकले के उम्मीद बा. हर जोन के रिजल्ट ओहि दिन निकालल जाई.\nझारखण्ड में भाजपा हार थाक के शिबू से समर्थन वापिस लिहलसि\nजब बुझा गइल कि कवनो राह बाचल नइखे आ शिबू के काबू में राखल संभव नइखे त हार थाक के भाजपा शिबू सोरन के दिहल समर्थन वापिस ले लिहलसि. एह बाबत राज्यपाल के चिट्ठी दे दिहल गइल जे शिबू के ३० तारीख तक के समय दिहले बाड़े बहुमत साबित करे के. देखल जाव का होत बा, वइसे बेसी उम्मीद राष्ट्रपति शासन के बा. झारखण्ड के दुर्भाग्य से राज्य में अनिश्चतितता फेर पैदा हो गइल बा. जनता जबले कवनो एगो पार्टी के साफ बहुमत ना दीहि तब ले झारखण्ड में स्थायित्व के संभावना नइखे.\nशीला कहली कि अफसरन का चलते अफजल मामिला में देरी भइल\nसंसद पर हमला वाला मामिला में फाँसी के सजा सुन चुकल अफजल के फाँसी का बारे में राज्य सरकार के दू गो अफसरन के दू तरह के राय रहुवे. एगो ओकरा के माफी दिहल चाहत रहन दोसरका फाँसी चढ़ा दिहल. एही दुनू अफसरन का चलते अफजल के फाइल पर फैसला लेबे में देरी भइल. ई वात दिल्ली के मुख्यमंत्री शीला दीक्षित खुदे कहले बाड़ी. बात खतम होत होत इहो कहल ना भुलइली कि मामिला बहुते संवेदनशील बा.\nएनडी तिवारी के दलील कोर्ट नामंजूर कर दिहलस\nनाजायज बाप होखे के आरोप झेलत एनडी तिवारी के दलील कोर्ट ना मनलस आ अगिला सुनवाई खातिर १६ जुलाई के दिन तय कइले बा. तिवारी के बेटा होखे के दावा करेवाला रोहित शेखर के वकील के मांग बा कि दलील ना दे के तिवारी डीएनए टेस्ट खातिर तइयार हो जासु ओहिसे मामिला तय हो जाई. तिवारी एह जाँच खातिर तइयार नइखन होत. सुप्रीम कोर्टो तिवारी के याचिका एह मामिला में कारिज कर चुकल बा.\nबाहर के गाड़ी दिल्ली में ना आवे दिहल जाई\nदिल्ली के प्रदूषण मुक्त करे खातिर भूरे लाल कमिटी के सिफारिश बा कि दिल्ली में दोसरा राज्यन से गाड़ी ना आवे दिहल जाव. जवना गाड़ी पर दिल्ली खातिर सामान नइखे ओकरा के कवनो दोसरा रास्ता से भेजल जाव. ट्रक आपरेटर के कहनाम बा कि जबले ईस्टर्न परिफेरल एक्सप्रेस वे बन के चालू नइखे हो जात तबले अइसन रोक मत लगावल जाव. इहो कहलन कि रास्ता लमहर होजाई त भाड़ा बढ़ावही के पड़ी.\nपारीछा के बनत चिमनी भहरइला से बीसियन लोग दबाइल\nझाँसी के पारीछा थर्मल प्लांट के नया यूनिट खातिर खड़ा कइल जात चिमनी काल्हु भहरा के गिर गइल जवना का नीचे बीसियन लोग दबाइल बा. राहत का काम में सेनो के लगावल गइल बा बाकिर देरी होखला का चलते कई लोग मर सकेला. दुर्घटना होखते प्लांटके अफसरान लम्बी ले लिहलें जवना चलते राहत कार्य शुरु करवावे में देरी भइल. चिमनी बनवावे के ठीका केन्द्रीय निर्माण एजेन्सी के दिहल गइल रहे जवन एगो दोसरा पेटी ठीकेदार के काम दे दिहलसि. अब जाँच का बाद पता चली कि के केकर दोष बा तब सजाय बा दन्ड दिहल जाई.\nबलिया में फेर एगो घोटाला पकड़ाइल\nसाल २००५ ०६ में बलिया माध्यमिक शिक्षा विभाग में भइल सवा करोड़ के घोटाला पकड़ाइल बा जवना में ८३ जने के दोषी मान के मुकदमा दर्ज करा दिहल गइल बा. एहमें बसपा नेता आ बलिया नगरपालिका के चेयरमैन संजय उपाध्यायो के नाम बा जे मँझौवा के आदर्श इंटर कालेज में लेक्चरर हउवें. एह मामिला में जीपीएफ के धन के बंदरबाँट कर लिहल गइल रहे.\nजनगणना में किरायेदारन के गिनती नइखे होत\nजनगणना कतना विश्वस्त होखी एकर अन्दाजा बस एहीसे लगा लिहल जाव कि किरायेदारन के गिनती नइखे कइल जा रहल. मकान मालिक लोग जनगणना में अपना किरायेदारन के जानकारी नइखे देत आ किरायेदार लोग मकान मालिक का डर से एकरा खातिर जिद्दो नइखे ठानत. जनगणना विभाग के एह समस्या के समाधान निकाले के चाहीं. वइसे विभाग के कहनाम बा कि मकान मालिक लोग के डेरइला के जरुरत नइखे. जनगणना के जानकारी दोसरा काम खातिर इस्तेमाल ना कइल जा सकी आ ओह लोग पर कवनो नया टैक्स लागे के डर नइखे.\nप्राइम मिनिस्टर रिटायर ना होखीहन\nकाल्हु एगो प्रेस कांफ्रेंस में पत्रकारन के सवाल के जवाब देत मनमोहन सिंह कहलें कि रिटायर होखे के उनकर कवनो योजना नइखे. पार्टी जब ले चाही तब ले ऊ सेवा करत रहीहें आ जब कह दी कि हटऽ त हट जइहें. राहुल का बारे में कहले कि उनका के कतना हाली मंत्रीमण्डल में शामिल होखे खातिर बोलवलें बाकिर ऊ मानत नइखन.\nअंबानी भाईयन का बीच समझौता आधा अधूरा\nअंबानी भाईयन का बीच भइलल समझौता झगड़ा के जड़ के छुअबो नइखे कइले. असल विवाद दादरी परियोजना के मिले वाला गैस का दर के रहे जवन अपना जगहा कायम बा. अनिल अंबानी का लगे परियोजना बा जबकि गैस मुकेश अंबानी का लगे बा. मुकेश ओह रेट पर गैस देबे के तइयार नइखन जवना रेट पर ऊ सरकारी कंपनी एनटीपीसी के दे रहल बाड़े.\nकमला बिसेसर बनली त्रिनिडाड टोबैगो के प्रधानमंत्री


टटका खबर (बुध, 19 अगस्त 2015, देश दुनिया) – टटका खबर\nराष्ट्रपति प्रणव मुखर्जी के पत्नी के अंतिम संस्कार में शामिल होखे चहुँपल बांगलादेश के प्रधानमंत्री शेख हसीना बुध का दिने प्रधानमंत्री मोदी से भेंटो करे अइली. एह मुलाकात का समय दुनू देश के अधिकारियो मौजूद रहलन.\nदिल्ली के बहुते चर्चित रहल उपहार सिनेमा में आग लागे वाला घटना के मुकदमा में सिनेमा हाल के मालिक अंसल भाईयन के सुप्रीम कोर्ट से जेल के सजा से एह शर्त पर मुक्ति मिल गइल कि ऊ लोग साठ करोड़ रुपिया के जुर्माना तीन महीना का भीतर दिल्ली सरकार का लगे जमा कर दी. 13 जून 1997 का दिने भइल एह आगलगी में 59 लोग के मौत हो गइल रहुवे.\nनरेन्द्र मोदी के खिलाफ तरह तरह के हथकंडा अपनावे खातिर जानल जाए वाला गुजरात के निलंबित आईपीएस अफसर संजीव भट्ट के बिना इजाजत ढेर दिन से छुट्टी पर रहला का चलते नौकरी से बरखास्त कर दीहल गइल बा. अपना बरखास्तगी के पुष्टी खुद संजीव भट्ट ट्विट क के कइलन.\nभोजपुरी का नाम पर आपन नाँव बनावे वाला लोग के असली चेहरा सामने आ गइल जब दिल्ली के मैथिली भोजपुरी अकादमी का बैनर में खुलमखुला राजनीति के बात भइल आ भोजपुरी के बदनाम करत कुछ लोग अपना निजी फायदा ला नीतीश आ केजरीवाल के जयकारा लगवले. अकादमी का नाँव पर होखे वाला समारोह में मैथिली आ भोजपुरी के बात होखे के चाहत रहुवे बाकिर अकादमी के मंच पर राजनीति के लवंडा नाच देखे के मिलल बुध का दिने दिल्ली में.\nपाकिस्तान के भरपूर कोशिश बा कि कवनो ना कवनो बहाने भारत से होखे जात एनएसए लेवल के बातचीत ना हो पावे आ एकरा खातिर पाकिस्तान हर कर्म कुकर्म करत जात बा. बाकिर लागत बा कि भारत अबकी ओकरा चाल में नइखे फँसे वाला काहें कि अबहीं ओकरा लगे नवेद का रूप में पाकिस्तान का खिलाफ जिन्दा सबूत बा. बातचीत टारे खातिर पाकिस्तान सगरी बहाना देत बा भारत के जवना में बातचीत से ठीक पहिले नमकहराम कश्मीरी अलगाववादियन के बातचीत खातिर बोलावल. नमकहराम एहसे कि ई अलगाववादी भारत के नमक खा के जिन्दा बाड़े बाकिर भारत के खिलाफ तिकड़म रचे में लागल रहेलें.\nसूट बूट वालन के चोर बतावे वाला राहुल के बयानबाजी के जबाब देत पेट्रोलियम मंत्री धर्मेंद्र प्रधान कहले बाड़न कि राहुल पहिले अपना जीजा राबर्ट वाड्रा के त पयजामा पहिरा देसु. रायबरेली के राजीव गांधी पेट्रोलियम प्रौद्योगिकी संस्थान के पहिलका दीक्षांत समारोह का मौका पर आइल धर्मेन्द्र प्रधान राहुल पर सीधा हमला बोलत कहलन कि एह संस्थान के पिछला यूपीए सरकार सात बरीस पहिले शुरु कइले रहुवे बाकिर आजु ले एकरा लगे आपन परिसर नइखे.\nभारतीय रिजर्व बैंक बुध का दिने 11 गो भुगतान बैंक शुरु करे के इजाजत दे दिहलसि. अब रिलायंस इंडस्ट्रीज अउर आदित्य बिड़ला समूह जइसन कारोबारी घराना भुगतान बैंक शुरू कर सकीहें आ एह बैंकन के आम आदमी से एक लाख रुपिया तकले के जमा लेबे के इजाजत होखी बाकिर ई लोग केहू के कर्जा ना दे सकी आ आपन पइसा सरकारी बाण्ड भा बैंकन में जमा करा सकीहें.\nबिहार में बिहारी बाबू के बहकावे खातिर नीतीश कुमार सरकार के गवर्नमेंट हैल्थ एंड फिजिकल ट्रेनिंग कॉलेज के नाँव शत्रुघ्न सिन्हा के बाबूजी का नाँव पर बीपी सिन्हा हैल्थ एंड फिजिकल ट्रेनिंग कॉलेज धरे के फैसला कइले बिया. स्व. भुवनेश्वर प्रसाद सिन्हा एह काॅलेज के पहिलका प्रिंसिपल रहले.\nएआईएमआईएम के प्रमुख मोहम्मद असाउद्दीन ओवैसी के बिहार मिशन से बिहार के राजनीति में उबाल आ गइल बा. मुसलमानन के बुड़बक बनावत ओह लोग के महज वोट बैँक समुझे वाला सेकूलर गोल छटपटात बाड़े कि अब मुसलमान वोट ओह गोलन का पाले ना आई. राजनीति के जानकारन के कहना बा कि एहसे एनडीए के फायदा मिली. काहे कि औवैसी ओही इलाकन में आपन उम्मीदवार खड़ा करीहें जहाँ लालू नीतीश के ताकत समुझल जाला.\nअउर कुछ में होखे भा ना बाकिर उत्तर प्रदेश मेहरारुवन पर होखे वाला अत्याचार का मामिला में नंबर वन पर बा. आ होखो काहे ना जब मुख्यमंत्री के पिता आ सपा के मुखिया खुद कहत होखसु कि लड़िकन से रेप के छोट मोट गलती हो जाला. बुध का दिने त ऊ खुद आपने हद पार करत कह दिहलन कि केहू से चार आदमी रेप करिए ना सके बाकिर रेप के मुकदमा कई कई लोग पर कर दीहल जाला.\nउत्तरप्रदेश सरकार का तरफ से बुध का दिने लखनऊ के लोहिया पार्क में एक सौ ईलेक्ट्रिक रिक्शा के चाबी रिक्शावालन के सँउपल गइल आ अइसनका ईरिक्शा तीन लाख लोग के फोकट में देबे वाली बिया राज्य सरकार.\nसी बी आई का तरफ से पिछला सरकार में दूरसंचार मंत्री रहल ए. राजा आ 16 जने अउरी लोग पर आमदनी से अधिका संपति राखे बनावे के केस दर्ज करावल गइल बा. आजु ए राजा के बीस गो ठिकाना पर छापा मारल गइल.\nबिहार में जदयू के बागी विधायक भाजपा में शामिल हो गइलें. बुध का दिने ज्ञानेन्द्र सिंह, दिनेश कुशवाहा, सुरेश चंचल आ राजेश्वर राज अपना सहयोगियन का साथे भाजपा के सदस्यता ले लिहलें. एगो अउर बागी विधायक गौतम सिंह राष्ट्रीय लोक समता पार्टी में शामिल भइल बाड़न.\nनीतीश आ केजरीवाल मिल के बिहार के स्पेशल राज्य आ दिल्ली के पूरा राज्य बनावे के माँग करत एक दोसरा के पीठ सुघरावे के फैसला कइले बाड़न. केजरीवाल अब बिहार सरकार के कार्यक्रमन में शामिल होखे बिहार आवे के सकार लिहले बाड़न.\nमुम्बई शेयर बाजार के सेंसेक्स बुध का दिने 100 अंक बढके आ निफ्टी 29 अंक बढ़के बंद भइल.रुपिया डालर का मुकाबले चार पइसा मजबूत हो गइल.\nकांग्रेस के कहना बा कि वस्‍तु आ सेवा कर विधेयक ओकरा सहयोग बिना संसद में पारित ना हो पाई आ ऊ सहयोग तबे करी जब ओकर बात मान लीहल जाई. एकरे के दोसरा भाषा में ब्लैकमेलिंग कहल जाला.\nयूपी के किसानन के बीया खातिर मिले वाला अनुदान अब सीधे ओह लोग के बैंक खाता में जाइल करी.\nजवना इलाकन में बिजली के चोरी कम बा आ लाइन लास बारह फीसदी से कम बावे ओह इलाकन में चौबीसो घंटे बिजली देबे के फैसला कइले बावे बिजली विभाग. 15 फीसदी से कम लाईन लास वाला इलाका के बाइस घंटा बिजली मिलल करी.\nबलिया में आजु बलिया बलिदान दिवस मनावल गइल. साल 1947 में पूरा देश के आजादी मिलल रहुवे बाकिर बलिया अपना के पाँच बरीस पहिलही आजाद घोषित क दिहले रहुवे आ स्वाधीनता संग्राम सेनानी चित्तू पाण्डेय जिला के कलेक्टर बन गइल रहलें. ओह दिन जेल के फाटक खोल दीहल गइल रहे. ओह दिन के याद करत हर साल 19 अगस्त के बलिया जेल के फाटक खोल दिहल जाला बाकिर प्रतीकात्मके रुप से. कैदियन के पहिलहीं से घेर के राखल रहेला कि कवनो भागे मत.\nनीतीश सरकार के कारनामा के जामा पहिरावत बिहार के 21 गो जिलन के पिछड़ा जिला मान लिहले बिया केन्द्र सरकार. एह जिलन में पूंजी लगावे वालन के अब कई तरह के छूट मिलल करी.\nभाजपा के बड़का आ पुरान नेता अउर बाजपेयी सरकार में मंत्री रहल डा. सीपी ठाकुर अपना सांसद निधि से सारण जिला के सीतलपुर में फुलपातो कुंवर अच्युतानंद सिंह बालिका उच्च\nविद्यालय में बनावल दू गो कमरन के उद्घाटन कइलन आ कहलन कि शौचालयो बनवावल जाई एह विद्यालय में.


आसमान से परी बन के उतरली सीमा सिंह – Anjoria\nपिछला दिने मुंबई में दही हाँडी का मौका पर जागेश्वरी के बेहरामबाग नाका के दही हाडी में हाँड़ी फोड़ेवालन के उत्साह बढ़ावे चहुँपल रहली फोटो में आयोजक ओपी गुप्ता उनकर स्वागत कइलें.\nभोजपुरी डांसिंग क्वीन सीमा सिंह पिछला दिने ‘करे ला कमाल धरती के लाल’ फिलिम ला एगो लैविश आयटम नंबर शूट करवली. एह खातिर उनका ला एगो बहुते महँग ड्रेस बनवावल गइल रहुवे. राजपिपला में खास सेट लगावल गइल रहे आ ओह सेट पर आसमान से परी बन के उतरली सीमा सिहं ठीक वइसहीं जइसे एक जमाना में बालीवुड फिलिमन में हेलेन के उतारल जात रहे. ड्रेसो ओही तरह के महँग रहे जइसन बालीवुड हिरोइनन के होला.\nसीमा सिंह के कहना बा एह परी वाली सीन का बारे में सुन के ऊ चऊँकल रही काहे कि अइसन बड़की हिदी फिलिमन में कइल जाला. एह फिलिम के लेखक-निर्देशक कुमार विकल आ नृत्य निर्देशक कानू मुखर्जी हउवें.\nएह फिलिम के मुख्य कलाकारन में भोजपुरी सुपर स्टार पवन सिंह, मोनालिसा, अक्षरा सिंह, अंजना सिंह, नया कलाकार सचित, बृजेश त्रिपाठी आ आनंद मोहन के नाम बा,